Apa Itu Masa, Sebenarnya?

Sekiranya ada seorang kanak – kanak bertanya kepada anda,

“masa tu apa pakcik?”

bagaimanakah anda akan menjawab soalan budak tersebut?

Kebanyakan orang akan menjawab bahawa masa merujuk kepada siang dan malam, tahun, bulan dan hari. Kalau dalam setahun, kita ada 12 bulan, ataupun 365 hari. Dalam masa sehari pula kita ada urutan siang dan malam, dengan kita di Malaysia merasa (secara kasarnya) 12 jam siang dan 12 jam malam.

Jadi, adakah itu definisi “masa” yang anda pegang?

Bukanlah ingin menyatakan anda salah, namun definisi masa yang anda
pegang itu sebenarnya agak kurang tepat.

Kenapa?

Ayuh saya pecahkan satu-persatu.

Anda mengatakan bahawa tahun, bulan dan hari merupakan sebahagian daripada masa. Anda kata bahawa dalam masa satu tahun, akan ada tempoh 12 bulan ataupun 365 hari. Apa maknanya? Setahun merujuk kepada tempoh Bumi mengelilingi Matahari, di mana dalam tempoh Bumi mengelilingi Matahari tersebut, bulan juga telah mengelilingi Bumi sebanyak 12 kali (definisi sebulan adalah tempoh bulan berputar mengelilingi Bumi), dan pada kadar waktu yang sama, Bumi juga telah berputar di atas paksinya sebanyak 365 kali (putaran Bumi di atas paksinya akan menghasilkan fenomena siang dan malam).

Anda faham fenomena satu tahun yang berlaku di atas?

Baiklah, saya bagi satu contoh yang agak berbeza.

Katakan, anda tidak hidup di Bumi, sebaliknya anda menetap di Musytari (Jupiter). Apakah definisi satu tahun bagi anda? Sekiranya anda tinggal di Musytari, definisi 1 tahun anda akan menjadi berbeza, kerana Musytari mengambil masa selama 12 tahun Bumi untuk melengkapkan putaran mengelilingi Matahari. Ingat, definisi setahun pada asalnya adalah tempoh putaran satu planet mengelilingi Matahari. Bagaimana pula dengan definisi sehari di Musytari? Sehari di Musytari adalah bersamaan dengan 9 jam 56 minit di Bumi. Aduh, sekejap gila! Keluar rumah waktu siang, balik-balik dah isyak dah!

Maka, adalah logik sekiranya definisi masa anda berubah, sekiranya
anda tinggal di planet selain Bumi.

Dalam sains, masa merupakan satu entiti fizikal yang penting. Meneroka
sejarah sains, antara individu paling awal yang cuba untuk meneroka sifat masa
adalah Sir Isaac Newton, yang terkenal dengan Hukum Pergerakan Newton beliau
(Newton’s Law of Motion). Menurut Newton, sekiranya kita tahu bagaimana
berlakunya perubahan pergerakan sesuatu objek, kita mampu meneka kesemua aspek
berkenaan dengan objek tersebut hanya dengan menggunakan formulasi matematik
yang berkaitan dengan kinematik ataupun pergerakan sesuatu objek tersebut.
(Rujuk: Clockwork Universe)

Maka, takrifan yang diberikan oleh Newton ini telah mempengaruhi ramai
saintis selepas era beliau. Menurut mereka, masa merupakan suatu entiti fizikal
yang wujud dan boleh dicerap dengan menggunakan jam, dan dengan wujudnya masa,
mereka mampu melakukan operasi matematik dan melihat evolusi pergerakan sesuatu
objek terhadap masa (Ini merupakan idea utama Kalkulus, mengira perubahan
sesuatu benda atau keadaan terhadap masa).

Sehinggalah sampai kepada zaman Einstein, barulah definisi masa mula dipersoalkan semula.

Idea utama Einstein dalam Teori Relativiti, iaitu konsep Kebersamaan (Relativity of Simultaneity) adalah salah. Perbincangan lain mengenai Teori Relativiti boleh dibaca dalam post lain yang disediakan di bahagian bawah artikel.

Kebersamaan (Simultaneity) merujuk kepada keadaan di mana kita melihat sesuatu peristiwa dalam keadaan serentak. Antara contoh mudah adalah kita melihat kawan kita di hadapan kita, hal ini dipanggil sebagai situasi yang berlaku secara langsung (live event).

Katakan pula, kawan anda tinggal di …. Matahari. Sekiranya anda melihat rakan anda dalam teleskop, dan anda melihat rakan anda sedang duduk minum air, adakah rakan anda minum air tersebut sekarang?

Imej rakan anda dari Matahari, akan mengambil masa selama 8 minit 20
saat untuk sampai ke Bumi, jadi, sewaktu anda sedang melihat rakan anda sedang
duduk minum, di Matahari sana, 8 minit 20 saat telahpun berlalu.

Situasi seperti ini sebenarnya memecahkan persepsi kita terhadap Kebersamaan (Simultaneity). Hakikat bahawa cahaya memerlukan 13 milisaat untuk bergerak dari mata ke otak, menunjukkan bahawa kita sebenarnya sentiasa hidup dalam lebih kurang 26 milisaat lebih lambat dari dunia asal (jika dikira bersama tempoh reaksi kita untuk respon pada situasi).

Berbeza dengan penakrifan masa oleh Einstein, di mana masa digambarkan
sebagai suatu entiti yang tidak mutlak dan relatif terhadap pemerhati dan
sistem, revolusi sains yang dibawa oleh satu lagi bidang sains, fizik kuantum,
menyatakan perkara sebaliknya. Menurut salah satu formulasi matematik penting
dalam fizik kuantum, dipanggil Formula Schroedinger, masa merupakan suatu
entiti fizikal nyata yang wujud akibat perubahan dinamik sistem kuantum,
argumen yang hampir sama dengan argumen Newton tadi.

Permasalahan cara untuk menggabungkan takrifan masa menurut Teori
Relativiti dengan takrifan masa menurut Fizik Kuantum ini dikenali sebagai
Problem of Time, suatu konflik konsep dalam cubaan kita untuk menyatukan cabang
sains moden utama.

Maka, apa sebenarnya maksud “sekarang”? Kalau ikutkan, benda yang kita rasakan seperti “sekarang” pun sebenarnya adalah masa yang diambil sewaktu pergerakan cahaya sampai ke mata, dan dari mata ke otak, dan otak kemudian mengambil masa untuk menafsir apa yang berlaku sekarang, apakah “sekarang” itu sebenarnya satu ilusi?

Oleh kerana rumitnya proses penafsiran “sekarang” dari sudut
biofizikal manusia ini, ahli fizik pada zaman sekarang memberi definisi masa
bersandarkan kepada peristiwa, ataupun kesan dan akibat (cause and effect). Hal ini yang turut dikenali sebagai causality, merupakan satu cubaan manusia
untuk memberi definisi masa dalam notasi yang mampu dicerna oleh akal manusia,
masa sebenarnya terlahir akibat lahirnya sesuatu peristiwa.

Sebagai contoh, masa yang paling dekat dengan anda pastinya adalah
umur anda. Umur anda merupakan tempoh masa bagi anda, di mana peristiwa pemula
yang memulakan masa umur anda adalah detik kelahiran anda di dunia ini. Adakah
umur anda wujud sebelum anda lahir?

Namun begitu, sebelum anda disenyawakan dalam rahim ibu anda, berapakah umur anda? Persoalan berapakah umur anda tidak relevan, dan hal ini adalah produk daripada causality sendiri. Kerana anda belum wujud (peristiwa tersebut belum berlaku), maka apa-apa pertanyaan mengenai masa anda sewaktu anda belum wujud adalah tidak relevan. Dalam erti kata lain, without any cause, there will be no effect. (Sebab anda belum lahir, umur anda juga belum lahir).

Daripada konsep causality
ini jugalah, kita mampu untuk membuat rantaian masa (timeline). Dengan adanya sebab dan akibat, minda kita mampu untuk
mencerna apa yang dimaksudkan dengan masa lalu, sekarang, dan masa hadapan.
Masa lalu, atau selalunya kesan, akan membuka ruang kepada peristiwa, atau
akibat, untuk berlaku.

Sebagai contoh, sekiranya anda lapar, anda pergi ke kedai dan makan.
Sesudah anda makan, anda menjadi kenyang. Maka rantaian masa yang terjadi
berdasarkan prinsip causality adalah:
anda lapar (cause), anda pergi makan
(effect 1), dan akhirnya anda kenyang
(effect 2). Dalam evolusi rantaian
peristiwa inilah, kita mampu lihat wujudnya aspek masa secara fizikal, yang
mampu dicerap oleh jam (berapa lama kita makan, berapa lama masa diambil untuk
kenyang dan sebagainya).

Apa akan jadi sekiranya effect
mendahului cause? Dalam sains, fizik
secara khususnya, tidak ada lagi teori sains khusus yang membincangkan apa yang
akan terjadi sekiranya konsep causality
ini musnah, sebaliknya kebanyakan cakap-cakap orang adalah berkenaan dengan
konsep pengembaraan masa (time travel).

Tahukah anda, terdapat satu kisah menarik dalam al-Quran berkenaan
causality. Kisah yang penulis maksudkan adalah kisah Nabi Allah Musa yang
berguru dengan Nabi Allah Khidir, seperti yang tercatat dalam surah al-Kahfi.
Dalam kisah tersebut, Nabi Musa telah bertemu dengan Nabi Khidir, dan meminta
untuk mengikuti Nabi Khidir untuk menimba ilmu dari beliau. Nabi Khidir
mengatakan bahawa Nabi Musa tidak akan mampu bersabar dengannya, namun setelah
dipujuk oleh Nabi Musa, Nabi Khidir bersetuju untuk membenarkan Nabi Musa
mengikuti beliau.

Dalam perjalanan mereka, Nabi Khidir membuat perkara yang aneh dan luar biasa. Sewaktu dalam perjalanan menaiki sampan, Nabi Khidir telahpun membuat lubang ke atas sampan tersebut. Sewaktu berjumpa dengan seorang anak yang kecil, Nabi Khidir telahpun membunuh anak tersebut, dan sewaktu berjumpa dengan satu tembok di suatu kota, Nabi Khidir meluruskan tembok (atau dinding) tersebut, dan menyebabkan Nabi Musa mempersoalkan perbuatan-perbuatan tersebut.]

Seandainya kita berada di tempat Nabi Musa, kita sendiri pasti
menanyakan soalan yang sama. Kenapa dilubangkan perahu tersebut, sedangkan
perahu tersebut dalam keadaan elok dan pemilik perahu tersebut telah berbaik
hati memberi tumpang kepada kita? Apa jenis kekejaman yang telah dilakukan,
membunuh seorang anak kecil yang tak berdosa? Tidakkah difikirkan perasaan ayah
dan ibunya? Dan atas alasan apa tembok dinding tersebut ditegakkan?

Setelah hampir kepada detik perpisahan mereka, Nabi Khidir menerangkan
bahawa beliau diberi ilmu oleh Allah, dan beliau mampu mengetahui masa hadapan.
Perahu tersebut milik orang miskin, dan dilubangkan kerana terdapat raja yang
akan mengambil perahu-perahu yang elok. Anak muda itu pula dibunuh kerana
dikhuatiri bakal mendorong orang tuanya kearah kesesatan dan kekufuran,
manakala dinding rumah itu pula merupakan hadiah dari orang tua buat
anak-anaknya, dan sekiranya roboh dinding tersebut, anak tersebut tidak mampu
mendapatkan harta mereka.

Dari kisah ini, kita mampu membuat beberapa konklusi.

Konklusi pertama yang mampu penulis buat adalah, ilmu manusia
sebenarnya terhad kepada apa yang mereka mampu fahami, dan causality sebenarnya merupakan satu konsep luas, yang tidak hanya
terhad kepada satu tempoh masa, bahkan causality
mampu mempengaruhi masa yang lebih jauh kehadapan.

Antara argumen yang seringkali penulis dengar dari golongan atheis
adalah, sekiranya tuhan itu benar wujud dan penyayang, kenapa terjadi
pembunuhan dan kekejaman di atas muka Bumi? Hakikatnya, bentuk soalan itu
adalah hampir sama bentuknya dengan soalan yang ditanya oleh Nabi Musa kepada
Nabi Khidir, sesungguhnya kita, sama seperti Nabi Musa, tidak mempunyai
pengetahuan berkaitan dengan masa hadapan, maka adalah tidak adil untuk kita
menyamakan ketidaktahuan kita itu dengan pengetahuan Tuhan yang pastinya Maha
Mengetahui. Hal itu (perkara di masa hadapan, dan sebab berlakunya suatu
perkara), merupakan rahsia Tuhan yang belum lagi kita fahami, selagi mana belum
sampai masanya.

Konklusi kedua yang penulis mampu buat adalah, sabar merupakan kunci
utama “melawan” masa. Sekiranya anda merasakan bahawa anda berada
dalam keadaan sekarang, dan anda yakin bahawa Tuhan anda adalah Maha Penyayang,
maka tidakkah anda merasakan bahawa Tuhan akan memberikan perkara yang terbaik
dalam kehidupan anda? Persoalan sebenarnya bukanlah “Kenapa tuhan tidak
memperkenankan doa aku?”, sebaliknya persoalan yang perlu ditanya adalah
“Bila masanya akan terjadi”, dan “Apa sebenarnya yang ingin Tuhan
beri @ ajar kepada aku?”

Maka sekali lagi penulis tekankan, sebagaimana ketegasan Nabi Khidir
terhadap Nabi Musa, sabar merupakan kunci bagi masa.

Penulis bukanlah ingin mengeluarkan tafsir baharu terhadap kisah Nabi
Khidir dan Nabi Musa, namun apa yang penulis ingin tegaskan adalah causality, kesan-akibatmerupakan sebahagian daripada
sunnatullah dan perkara yang mampu kita fahami dengan akal. Apa yang terjadi
kepada Nabi Musa dan Nabi Khidir pula merupakan satu bentuk mukjizat yang tidak
perlu diberi justifikasi saintifik, sebaliknya cukup dengan mengambil
pengajaran darinya.

P/s: Penulis bukan seorang ahli dalam bidang tafsir al-Quran. Tafsiran yang dibuat pada bahagian hujung berkenaan kisah Nabi Khidir dan Nabi Musa adalah pandangan peribadi penulis, maka mohon maklumkan kepada penulis sekiranya berlaku kesalahan.

Antara graviti dan masa. https://www.thepatriots.asia/antara-graviti-dan-masa/

Sesungguhnya masa itu tidak mutlak. https://www.thepatriots.asia/sesungguhnya-masa-itu-tidak-mutlak/

Mengejar kelajuan cahaya: https://www.thepatriots.asia/mengejar-kelajuan-cahaya/

Sebenarnya masa tidaklah tetap. https://www.thepatriots.asia/sebenarnya-masa-tidaklah-tetap/

Apa akan berlaku jika anda terjun ke lohong hitam. https://ajar.com.my/2019/08/01/apa-akan-berlaku-jika-anda-terjun-ke-dalam-lohong-hitam/

Apa itu teori kerelatifan khasa. https://ajar.com.my/2019/07/12/apa-itu-teori-kerelatifan-khas/

“The Experience and Perception of Time” – The Stanford Encyclopedia of Philosophy. https://plato.stanford.edu/archives/win2004/entries/time-experience/

“Quantum Gravity’s Time Problem” – QuantaMagazine. https://www.quantamagazine.org/quantum-gravitys-time-problem-20161201/

“Time may not exist” – Discover Magazine. http://discovermagazine.com/2007/jun/in-no-time

“Temporal relationalism” – Lee Smolin. https://arxiv.org/pdf/1805.12468.pdf

“Natural Philosophy of Cause and Chance” – Max Born. https://archive.org/details/naturalphilosoph032159mbp/page/n19

“Hikmah Kisah Nabi Musa dan Khidir Berdasarkan Surah al-Kahfi
ayat 60-82 Menurut M. Quraish Shihab dalam Tafsir al-Mishbah” – Muhammad
Rasyied Awabien, Universitas Muhammadiyah Surakarta. http://eprints.ums.ac.id/72243/11/NASKAH%20PUBLIKASI.pdf


5 Benda yang Paling Takjub Pernah Ditemui di Angkasa Lepas

Cuba tengok ke atas. Ya, ke langit. Tapi jangan lah tengok waktu matahari tegak, rosak lah mata nanti. Ya, kena la keluar dari bilik tu dulu …

Isyh, ok tak apa. Biasanya kita lihat langit ini sebagai ‘bosan’, tak banyak benda yang menarik. Kalau ada pun yang menarik bila ada jet lalu. Lagi seronok tengok skrin telefon.

Tapi tahu tak bahawa sebenarnya di angkasa lepas nun jauh melangkaui langit ada benda – benda menakjubkan yang lagi meletupkan otak berbanding filem – filem Hollywood?

Antaranya ….

Berlian adalah objek dambaan sekalian wanita (penulis tahu sebab penulis tengok drama). Jadi cuba anda bayangkan apa yang akan terjadi sekiranya wujud sebuah planet yang diperbuat sepenuhnya daripada berlian, dan kita hidup di dalamnya.

Sudah pasti, berlian tidak lagi akan jadi barang berharga sebab ia dijumpai di merata – merata. Permintaan menurun, dan lelaki tetap akan perlu cari barang lain untuk gembirakan hati pasangan mereka …

Oh, sebenarnya nak beritahu bahawa saintis menemui planet yang diperbuat daripada berlian.

Planet yang mengorbit pulsar PSR J1719-1438, 4000 tahun cahaya jauhnya daripada kita itu dipercayai memiliki tekanan yang sangat tinggi.

Tekanan yang sangat kuat pada planet tersebut berkemungkinan menjadikan karbon – karbon di planet itu sebagai kristal. Apatah lagi, planet itu sendiri terdiri daripada komposisi karbon yang besar. Maka sebilangan besar daripada planet tersebut dijangka diliputi berlian!

Planet bling – bling (bukan nama rasmi) itu mungkin merupakan sisa tinggalan bintang masif yang kelihatan lapisan luarnya akibat mengorbit bintang pulsar.

Mengapa tekanan yang kuat menjadikan karbon sebagai berlian? Sebab itulah asal usul berlian. Berlian bukan tumbuh seperti pokok, tetapi ia terhasil apabila atom karbon dikristalisasi membentuk struktur berlian akibat tekanan yang begitu tinggi.

Itulah sebabnya ada pepatah yang mengatakan bahawa orang yang betul – betul istimewa, apabila hadapi tekanan akan menjadi berlian. Bagus juga artikel ni boleh beri motivasi pada orang ya.

Elektrik mungkin merupakan benda paling cool di planet bumi, diikuti rapat oleh memes. Dengan elektrik, kehidupan manusia berubah beratus – ratus kali ganda lebih mudah, sehinggakan pengalaman masuk hutan selama dua hari tanpa elektrik saja sudah cukup mengerikan untuk manusia moden.

Tapi dengan kapasiti elektrik yang begitu besar, sekejap saja statusnya boleh berubah daripada ‘best la elektrik’ kepada ‘mati aku’.

Jadi bayangkan kegerunannya apabila saintis menemui aliran arus elektrik yang paling kuat yang pernah dilihat 2 bilion tahun cahaya jauhnya daripada bumi.

Apabila gelombang radio diukur berdekatan dengan galaksi yang dipanggil 3C303, yang didapati terdapat fenomena tembakan jet jirim gergasi, kumpulan pengkaji dapati susunan gelombang tersebut berubah.

Setelah dianggar, didapati bahawa jumlah aliran arus elektrik tersebut adalah sebanyak 1018 amps (sepuluh kuasa lapan belas amps) , atau bahasa mudahnya bersamaan satu trillion sambaran petir, atau bahasa mudahnya YA ALLAH BESAQNYA KAREN TUUU.

Jadi apa yang menyebabkan jumlah aliran arus elektrik yang sangat besar tu? Tiada lain, lohong hitam lah.

Pasukan pengkaji tersebut merasakan bahawa medan magnet lubang hitam yang besar di tengah – tengah galaksi tersebut yang menjana arus elektrik itu.

Harapnya tak sampai bumi.

Air mungkin adalah bahan yang kita tak jangka boleh berada di angkasa lepas. Iya lah, mana ada awan di sana kan? Atau ada awan jenis lain yang kita panggil awan nano?

Namun di lokasi sejauh 12 bilion tahun cahaya daripada bumi, ahli astronomi telah menemui takungan air yang paling besar yang pernah dikesan di alam semesta.

Jumlah air tersebut adalah bersamaan dengan 140 trillion jumlah keseluruhan isipadu air di lautan bumi, dengan kata lain ia mampu memberi minum setiap seorang di bumi jumlah air sebesar planet bumi kali 20 000, dengan kata lain YA ALLAH BESAQNYA AIR TUUU.

Takungan air yang tersangat besar itu ditemui di quasar APM 08279+5255 ( tak, ini bukan nombor telefon admin).

Quasar adalah objek angkasa yang sangat terang yang ditemui di pusat beberapa galaksi dan dikuasai oleh … apa lagi, lohong hitam yang supermasif. Lohong hitam tersebut lebih besar daripada 20 billion matahari.

Wap air tersebar di sekeliling lohong hitam tersebut dalam satu kawasan yang berjarak ratusan tahun cahaya jaraknya.

Satu perkara yang kita tahu tentang bintang adalah ia sangat panas.

Matahari kita (sebuah bintang), miliki suhu permukaan setinggi 6000 °C dan suhu teras sekitar 15 juta °C . Kalau nak melawat matahari waktu malam pun tak boleh, panas sangat. Eh.

Tapi saintis sebenarnya telah menemui bintang yang lebih sejuk daripada air yang anda buat untuk jerang maggi.

75 tahun cahaya jauhnya daripada kita adalah bintang yang dipanggil CFBDSIR 1458 10b, suhu permukaan bintang tersebut hanyalah sekitar 97 °C . Iaitu lebih kurang suhu secawan kopi.

Bintang yang ganjil tersebut dipanggil bintang yang gagal (hey tak baik tau, dia dah cuba sebaik mungkin) kerana ia memiliki ciri – ciri suhu dan kimia seakan bintang, tetapi tidak miliki jisim yang cukup untuk membolehkan daya graviti menyalakan proses lakuran nuklear (nuclear fusion) di terasnya.

Tapi selang beberapa bulan selepas itu saintis temui satu bintang yang lebih sejuk, yang dipanggil WISE 1828+2650 . Suhunya cumalah sekitar 25 °C , iaitu lebih rendah daripada suhu bilik. Ia juga dianggap bitang yang gagal.

Tak tahu kenapa, sedih pula.

Gambar (pelik) di atas yang kelihatan seperti amoeba sebenarnya adalah struktur objek yang paling besar di alam semesta.

Besar macam mana tu? Emm … panjangnya adalah sejauh 300 juta tahun cahaya. Maksudnya cahaya memerlukan masa 300 juta tahun untuk mengembara dari satu hujung ke satu hujung. Maksudnya YA ALLAH … ok dah la tu.

Sebagai perbandingan, galaksi bima sakti kita adalah berukuran 100 juta tahun cahaya. Bermakna blob tersebut adalah 3 kali ganda lebih besar daripada galaksi kita, menjadikannya antara objek tunggal yang paling besar di alam semesta

Blob yang dipanggil Lyman alpha blob itu terdiri daripada galaksi – galaksi dan buih – buih gas yang besar.

Oh, dan usia blob tersebut juga sangat tua, iaitu ia telah pun wujud ketika mana alam semesta kita cumalah berusia 800 juta tahun, iaitu 6 peratus daripada umur sekarang.

Ada banyak teori yang cuba menjelaskan asal usul blob tersebut, tetapi ia kekal sebagai antara misteri terbesar alam semesta.


Ciptaan Kalkulator dalam Mario Maker 2 yang Genius!

Mungkin satu dunia mengenali watak Mario, yang merupakan antara game yang paling terawal dan popular dalam sejarah. Super Mario Bros, game yang sangat terkenal yang dihasilkan hampir 40 tahun lepas (1985) telah merevolusikan industri gaming.

Setelah itu, berkepul – kepul siri francais game Mario telah dihasilkan (adalah dekat 40 bilion siri kot) meliputi pelbagai genre, ada genre platforming, ada pengembaraan, RPG, sukan, perlumbaan, 2D, 3D …. game menaip pun ada.

Sampailah satu masa, Nintendo, syarikat yang memiliki hak cipta ke atas watak tersebut mengatakan “hmmm dah banyak sangat dah jenis game kita perah guna maskot mario ni, apa idea yang kita boleh buat untuk game seterusnya ya?”

“Apa susah, kita buat je game yang mana pemain yang buat game mereka sendiri, kemudian mereka main, dan mereka yang tentukan seronok atau tak” kata seorang pekerja.

“Wah bijaknya. Buat apa kita susah – susah perah kepala hasilkan idea untuk level, kalau beribu – ribu pemain kita yang boleh buat sendiri!”

Maka dengan itu terlahirlah siri mario maker, dengan yang terbaru adalah mario maker 2.

Mario maker adalah game platforming 2D yang menampilkan sistem penciptaan level untuk pemain. Dengan menggunakan tema stage, alatan – alatan dan watak – watak yang disediakan, pemain diberikan kebebasan untuk mencipta apa saja level yang mereka mahu dengan hanya dibatasi oleh kreativiti dan batasan memori sebuah level.

Jadi, apabila siapa – siapa yang miliki permainan tersebut boleh mencipta level mereka sendiri, terlahirlah banyak jenis level. Ada yang sememangnya sangat bagus, dan majoritinya adalah level troll yang dibenci oleh sekalian orang.

Tapi kadang kala terdapat level yang dihasilkan oleh saintis, ahli matematik, jurutera dan genius – genius dari segenap ceruk dunia yang sememangnya meletupkan otak dan buat kita ternganga.

Terbaru, sebuah level yang sangat menakjubkan menampilkan sistem kalkulator dalam Mario Maker 2.

Tonton dulu video di atas, ia memang kelihatan sangat menakjubkan.

Dalam level Mario Maker 2 yang dipanggil The Cluttered Chaos-Calculator 2, seorang pengguna yang dipanggil Helgefan memberikan pemain arahan untuk memilih nombor antara 0 hingga 9, sebanyak dua kali.

Kemudian pemain diberikan pilihan sama ada untuk menambah kedua nombor tersebut atau menolaknya.

Kemudian dalam satu urutan peristiwa yang kita rakyat marhaen berotak normal hanya boleh panggil sebagai ‘magis’ atau ‘ilmu hitam’, Mario kemudian melalui beberapa sistem mekanikal, yang direntasi topi cangkerang, paip, menekan suis, diangkut kren, dicampak ke kiri dan ke kanan, semua berlaku secara automatik (pemain tidak boleh gerakkan watak).

Di akhir level, mario dijatuhkan pada beberapa blok batu. Adakah ini hasilnya? Tidak! Kemudian muncul bom entah dari mana dan kemudian meletupkan bongkah batu tersebut menghasilkan bentuk nombor jawapan kepada persamaan matematik kita!

Jika ini macam pernah dilihat, sebenarnya dalam Mario Maker 1, pengguna yang sama pernah menghasilkan sistem kalkulator yang turut memecahkan kepala komuniti pemain game tersebut. Penjelasan penuh bagaimana ia berfungsi diterangkan oleh pereka itu sendiri di sini.

Ciptaan beliau dalam Mario Maker 2 walaubagaimanapun lebih hebat apabila sistem kalkulator tersebut membenarkan proses penolakan. Malah ia dapat menghasilkan jawapan negatif!

Siapa orang ini dan mengapa beliau tak selesaikan masalah pemanasan global?? (mungkin beliau tengah selesaikan pun penulis yang tak tahu)


Bosan Politik? Jom Bergaduh Pasal Soalan 8÷2(2+2)

Ada beberapa perkara dalam internet yang sentiasa mendatangkan pergaduhan: politik, asal usul makanan, dan soalan matematik.

Antara ketiga – tiga perkara tersebut, soalan matematik adalah yang paling mencerai beraikan manusia kerana politik dan asal usul makanan hanya tertakluk kepada negara tertentu, manakalah soalan matematik pula universal yang boleh disertai sesi pergaduhannnya oleh setiap manusia yang bersekolah rendah.

Terbaru, sebuah soalan matematik mencetus pergaduhan maya apabila umat manusia mengemukakan dua jawapan bagi satu soalan yang sama:

8÷2(2+2) = ?

oomfies solve this pic.twitter.com/0RO5zTJjKk

“Saya ada dua sijil sarjana muda matematik , jawapannya 1”

“16 lah .. malu nya korang semua …”

Daripada soalan yang ‘tidak bersalah’ itu, ia melahirkan meme yang penuh dengan maki hamun terhadap mereka yang memilih jawapan yang berlainan dengan pilihan mereka:

Malah keseluruhan staf popular mechanics, sebuah majalah sains, juga bergaduh besar antara jawapan 1 atau 16.

(Mengeluh..)

Tak apa lah, kita lihat dulu jalan kerja matematik yang mendatangkan jawapan 1 dan 16.

Berikut adalah jalan kerja yang mendatangkan jawapan 1:

= 8÷2(4)

= 8÷8

= 1

Seperti yang diperhatikan, kurungan diselesaikan dahulu, diikuti pendaraban dan pembahagian.

Berikut adalah jalan kerja yang mendatangkan jawapan 16:

= 4(2 + 2)

= 4(4)

= 16

Jadi Apa Jawapannya!!?

Sabar, sabar. Perkara pertama yang mungkin kita lakukan adalah cuba mengesahkan menggunakan kalkulator.

Apa jawapan yang diberi oleh kalkulator Google?

Ok takpe. Mari cuba Wolfram Alpha pula:

Maka tanpa ragu dan curiga lagi, jawapannya sememangnya 16

Tapi kenapa?

Berikut penjelasan pegawai penerangan awam American Mathematical Society, Mike Breen :

Menurut aturan operasi, anda selesaikan apa saja dalam kurungan dulu. Maka dapat 4. Kemudian berdasarkan BODMAS, pendaraban dan pembahagian sama saja tetapan peraturannya. Maka anda perlu lakukan operasi dari kiri ke kanan. Maka anda bahagikan 8 dengan 2 dulu, dapat 4. Kemudian darabkan dan anda peroleh 16.

Oh, dan sebenarnya cara soalan itu ditulis adalah samar – samar. Dalam matematik, ahli matematik akan jadikan peraturannya setepat yang boleh. Kalau orang jawab 1 pun tidak lah masalah sangat.

Tapi sebenarnya ada perbincangan yang lebih berfaedah mengenai isu ini, berbanding perdebatan jawapan mana yang betul.

Ini adalah ‘jawapan’ ketiga. Iaitu mempersoalkan soalan itu yang sengaja dibuat mengelirukan, supaya mencetus perbalahan.

Dan ya, soalan 8÷2(2+2) itu sama saja isunya dengan soalan yang tular (berkali – kali) iaitu 6÷2(1+2). Dan hey, rupanya sudah pun ditulis artikel yang lebih kurang sama dengan artikel ini. Senanglah, setiap kali tular kita salin dan tampal saja!

Ini adalah komen yang diberikan oleh University of Regina terhadap pelajar yang menanyakan soalan ini:

Anda menanyakan soalan, “apa jawapan yang betul? Soalan yang lebih wajar ditanya adalah, “siapa yang tulis soalan tersebut sebegitu?” Nampaknya ia ditulis dengan sengaja untuk membuat orang keliru. Ahli matematik begitu berhati – hati untuk memastikan apa yang mereka tulis jelas dan tidak samar – samar.

Soalan tersebut sebenarnya boleh ditulis untuk mendapatkan jawapan yang jelas.

Jika ia ditulis (8/2)(2+2), maka jelas jawapannya adalah  4×4=16. Kerana nombor dalam kurungan itu diselesaikan dahulu.

Jika ia ditulis 8/(2(2+2)), maka jelas jawapannya 8/8=1.

Jadi mengapa ia tak ditulis sedemikian? Sebab tujuan hantaran tersebut di media sosial bukan untuk mendapatkan jawapan yang betul. Tujuannya memang semata – mata menimbulkan perdebatan dan mencetus emosi.

Artikel oleh Slate.com menjelaskan panjang lebar bahawa isu ini turut berkait dengan konvensi dan sejarah matematik.

Dahulu, simbol obelus, atau ÷ digunakan untuk membahagi semua di bahagian kirinya dengan bahagian kanannya. Bermakna, jika itu penggunaannya, penyelesaiannya adalah 8 dibahagi dengan (2(2+2)), menghasilkan 1. Buku teks lama mengguna pakai simbol tersebut sedemikian.

Tapi penggunaan tersebut telah ditinggalkan dan tak lagi digunakan. Bila anda masuk ke kolej atau ke universiti pun, anda tak lagi melihat simbol ÷ digunakan.

Begitu juga dengan BODMAS, atau PEMDAS, yang kita anggap merupakan satu peraturan tetap dalam matematik yang tidak boleh diubah. Sebenarnya, ia hanyalah satu konvensi yang diubah dan dikembangkan. Penggunaannya masih diperselisihi waima oleh pengamal matematik.

Ringkasnya, terdapat dua masalah utama bagi soalan tular ini:

Dan oh, satu lagi masalah, memang netizen suka bergaduh. Tengok lah lepas ni apa pula persamaan matematik yang nak digaduhkan.


10 Misteri Dalam Fizik

Fizik merupakan
satu bidang sains yang pesat membangun sejak 500 tahun lepas. Banyak persoalan
yang terjawab melalui kajian fizik sama ada di angkasa seperti orbit planet
mengelilingi matahari dan kejadian bintang atau yang wujud di bumi seperti medan
magnet bumi.

Namun alam semesta ini sangat luas dan dipenuhi khazanah-khazanah ilmu yang masih kekal misteri. Banyak ahli fizik berlumba-lumba mencari jawapan bagi misteri-misteri ini. Dalam artikel ini, berikut adalah 10 misteri besar dalam fizik yang masih belum terjawab.

Tenaga Gelap (Dark Energy)

Sejurus Einstein memperkenalkan Teori Kerelatifan Am kepada dunia fizik, beberapa ahli kosmologi termasuklah Einstein sendiri telah mengaplikasikan teori ini kepada alam semesta. Mereka merumuskan bahawa alam semesta ini berkembang, dan akan menguncup kembali disebabkan kesan daya tarikan graviti oleh galaksi, bintang dan bahan-bahan yang wujud di alam semesta. Namun kajian pada tahun 1998 oleh dua kumpulan kosmologi telah mendapati bahawa alam semesta tidak menguncup, bahkan ia sedang berkembang semakin pantas . Kedua-dua kumpulan ini memenangi hadiah Nobel atas penemuan mereka.

Perkembangan alam semesta yang semakin pantas ini merunsingkan ahli kosmologi kerana alam semesta seolah-olah menghasilkan tenaga sendiri untuk mempercepatkan perkembangannya. Ahli kosmologi menamakan tenaga ini sebagai tenaga gelap. Tenaga gelap ini menyebabkan alam semesta berkembang dengan semakin pantas. Kesannya dapat dilihat berdasarkan pergerakan galaksi-galaksi yang jauh, namun asal-usulnya masih kekal misteri.

Jirim Gelap (Dark Matter)

Gerakan planet mengelilingi bintang dapat dihitung dengan jitu menggunakan hukum Kepler. Ahli astronomi kemudiannya cuba menggunakan hukum Kepler bagi menghitung orbit bintang-bintang dalam galaksi. Namun, pergerakan bintang mengelilingi pusat galaksi tidak dapat ditentukan berdasarkan hukum Newton. Ahli astronomi sejak awal abad ke-20 sehingga sekarang mendapati bahawa galaksi ini sepatutnya mengandungi jirim yang lebih banyak berbanding yang dapat dilihat menggunakan teleskop. Jirim yang tidak kelihatan ini diberi nama jirim gelap.

Jirim gelap ini juga dapat dikesan secara tidak langsung berdasarkan kesan gravitinya yang melengkungkan cahaya daripada galaksi dibelakangnya. Lengkungan cahaya ini tidak dapat dijelaskan oleh ahli astronomi berdasarkan teori graviti sedia ada kecuali jika terdapat jirim yang tidak dapat dikesan, iaitu jirim gelap

Identiti sebenar
jirim gelap masih belum diketahui sehingga kini. Pelbagai pencarian telah
dilakukan di makmal-makmal fizik zarah, namun asal-usul jirim gelap masih kekal
misteri.

Inflasi Kosmologi

Persoalan yang kerap kali ditanya oleh ahli kosmologi adalah berkenaan asal usul alam semesta ini. Ramai ahli kosmologi berpegang bahawa asal usul alam semesta bermula daripada letupan besar (Big Bang). Namun apabila penemuan demi penemuan baru ditemui, beberapa masalah telah timbul dalam teori ini. Alan Guth, Andrei Linde dan Alexei Starobinsky telah menambahbaik teori letupan besar ini dengan mengusulkan teori inflasi sejurus berlakunya letupan besar

Teori inflasi
kosmologi menyebut bahawa alam semesta berkembang pada kadar yang sangat tinggi
pada awal kejadian alam semesta. Teori ini berjaya menjelaskan beberapa
permasalahan yang timbul dalam teori letupan besar tanpa inflasi seperti
masalah ufuk (horizon problem),
masalah kerataan (flatness problem)
dan masalah magnet ekakutub (magnetic
monopole problem).

Namun teori ini
juga menimbulkan persoalan yang baharu iaitu apakah inflasi benar-benar
berlaku, dan jika ia berlaku, apakah yang mencetuskan inflasi selepas letupan
besar?

Arah gerakan masa

Masa adalah suatu
kuantiti yang kita ambil peduli setiap hari. Masa merupakan salah satu daripada
dua unsur bagi menentukan sesuatu kejadian. Unsur yang kedua ialah ruang. Kita
mampu bergerak dalam ruang pada semua arah, ke kiri, ke kanan, ke atas, ke
bawah, ke depan dan ke belakang. Namun, masa pula hanya mempunyai satu arah
iaitu ke hadapan. Kita terbatas dalam gerakan merentasi masa. Memori yang
tersimpan dalam ingatan kita hanya terdiri daripada kejadian masa lalu, dan
kita langsung tidak mempunyai memori kejadian akan datang.

Arah gerakan masa
ini menimbulkan persoalan dalam kalangan ahli fizik iaitu ‘mengapa masa hanya
bergerak pada satu arah?’.

Sebahagian ahli fizik telah menjawab persoalan ini dengan menyebut hukum termodinamik yang ke dua. Ini kerana entropi bagi sesuatu sistem tertutup akan bertambah atau malar. Ia tidak mungkin berkurang. Namun apakah yang menyebabkan entropi meningkat? Mengapa entropi sangat rendah ketika letupan besar?

Lohong Hitam

Antara objek yang paling menggerunkan di angkasa lepas ialah lohong hitam. Lohong hitam terhasil daripada kematian sesebuah bintang yang berjisim tinggi. Disebabkan jisimnya yang tersangat tinggi, tiada daya lain yang mampu melawan daya tarikan graviti oleh jisim lohong hitam tersebut. Bahkan daya gravitinya terlalu kuat sehingga cahaya pun tidak dapat keluar darinya.

Kewujudan lohong hitam telah pun diramal melalui teori kegravitian Newton dan teori kerelatifan am Einstein. Malah banyak lohong hitam telah berjaya dikesan secara langsung dan tidak langsung sejak tahun 2015 . Namun lohong hitam ini mengandungi misteri yang merunsingkan ahli fizik kerana ia merupakan gabungan dua teori terbesar fizik iaitu kerelatifan am dan mekanik kuantum.

Tarikan graviti
oleh lohong hitam dapat dihitung menggunakan kerelatifan am. Kemudian, lohong
hitam juga melibatkan mekanik kuantum kerana mempunyai titik kesinggularan di
pusatnya. Oleh itu, pemahaman mengenai kegravitian pada skala kuantum
diperlukan bagi menjelaskan situasi di dalam lohong hitam.

Namun sehingga
hari ini, ahli fizik masih belum mengetahui realiti sebenar di dalam lohong
hitam. Apakah yang wujud di dalam lohong hitam? Persoalan ini akan kekal
misteri dan mungkin hanya terjawab jika teori kerelatifan am dan mekanik
kuantum berjaya disatukan kelak.

Kuasar

Berdasarkan kajian ahli astronomi, boleh dikatakan hampir kesemua galaksi yang dapat dilihat mempunyai lohong hitam supermasif di pusatnya. Jika lohong hitam ini aktif menarik masuk bintang-bintang dan gas di sekitarnya, lohong hitam ini akan mengeluarkan sinaran yang dipanggil jet. Galaksi-galaksi yang mempunyai lohong hitam yang aktif disebut sebagai galaksi nukleus aktif. Jika galaksi tersebut menghasilkan sinaran yang sangat tinggi, galaksi ini dipanggil sebagai kuasar. Banyak kuasar telah ditemui melalui teleskop-teleskop di Bumi dan di angkasa. Namun kebanyakan kuasar ini berada sangat jauh dari Bumi. Malah kuasar yang paling hampir adalah pada jarak 1.7 bilion tahun cahaya . Oleh sebab jaraknya yang jauh, ini juga bermakna kuasar tersebut telah wujud berbilion tahun yang lalu. Kewujudan kuasar ini telah merunsingkan ahli astronomi kerana terdapat kuasar yang wujud ketika alam semesta ini masih muda sekitar 700 juta tahun (sekarang umur alam semesta sekitar 13.8 bilion tahun).

Masalah yang timbul adalah berkenaan asal usul pembentukan kuasar ini. Berdasarkan teori hari ini, lohong hitam wujud apabila sesebuah bintang meletup. Namun jangka masa untuk sesebuah bintang ini meletup adalah sekitar 20 juta tahun . Kemudian lohong-lohong hitam ini juga perlu bergabung bagi membentuk lohong hitam supermasif. Jangka masa proses pembentukan lohong hitam ini melebihi umur kuasar yang diukur.

Persoalannya,
‘bagaimanakah kuasar ini terbentuk?’. Jika misteri ini terjawab, ia juga akan
membantu untuk menjawab lebih banyak persoalan lain mengenai pembentukan
bintang pertama dan pembentukan galaksi.

Supernova

Bintang dikategorikan kepada pelbagai kelas, dan salah satu kriteria pengkelasan bintang ialah jisim bintang. Bintang yang berlainan jisim, mempunyai jangka hayat dan pengakhiran yang berbeza. Bagi bintang berjisim rendah, bintang tersebut akan menjadi bintang kerdil putih pada pengakhiran hidupnya. Manakala bagi bintang berjisim tinggi, bintang tersebut akan meletup dalam satu fenomena yang disebut sebagai supernova.

Bintang-bintang
ini mempunyai tarikan graviti kerana bintang-bintang ini mempunyai jisim. Ia
berada dalam keadaan stabil kerana terdapat tekanan yang dihasilkan daripada
pelakuran nuklear oleh bahan api bintang tersebut. Apabila bintang yang
berjisim besar mengakhiri riwayat hidupnya, tekanan daripada pelakuran nuklear
akan berkurangan dan tarikan graviti akan terus memampatkan teras bintang ini.
Namun kemudiannya bintang ini meletup dalam supernova.

Hal ini menjadi
persoalan kepada ahli astronomi berkenaan mekanisma supernova ini. Apakah daya
tolakan yang menyebabkan sesebuah bintang meletup sedangkan model yang diterima
pakai menunjukkan bahawa daya terkuat di teras bintang ialah tarikan graviti?
Jawapan bagi persoalan ini akan menghasilkan model baharu hayat sesebuah
bintang dan meningkatkan lagi pemahaman berkenaan struktur bintang.

Superkonduktor

Konduktor adalah suatu bahan yang dapat mengalirkan aliran elektrik. Arus elektrik yang dibawa oleh konduktor ini secara umumnya mematuhi hukum Ohm ( V = IR). Walaupun sesebuah konduktor dapat mengalirkan arus elektrik, ia tetap mengandungi rintangan yang mencacatkan aliran arus elektrik. Kemudian pada awal abad ke 20, para saintis telah menemukan sejenis konduktor baharu iaitu superkonduktor. Superkonduktor ini wujud pada suhu yang sangat rendah berbanding suhu bilik.

Superkonduktor mempunyai beberapa ciri yang sangat berguna. Ia merupakan sebuah konduktor yang mempunyai rintangan sifar (konduktor unggul). Ini bermakna, arus yang mengalir di dalamnya akan terus mengalir selama-lamanya tanpa berkurang sedikit pun. Superkonduktor juga merupakan sebuah diamagnet unggul. Ini bermakna medan magnet tidak dapat mengalir di dalam sesebuah superkonduktor. Medan magnet akan ditolak mengelilingi sesebuah superkonduktor. Kesan ini dinamakan sebagai kesan Meissner.

Mekanisma superkonduktor telah diterangkan oleh tiga orang saintis iaitu John Bardeen, Leon Cooper dan John Robert Schrieffer. Teori berkenaan mekanisma superkonduktor ini diberi nama sempena tiga saintis ini iaitu teori BCS (Bardeen-Cooper-Schrieffer). Teori ini menyatakan bahawa pada suhu rendah, akan wujud dua pasang elektron yang diberi nama pasangan Cooper. Pasangan Cooper ini yang menghasilkan aliran arus tanpa sebarang rintangan.

Superkonduktor
pada awalnya, ditemukan pada suhu yang sangat rendah (-269 °C). Namun setelah
teknologi berkembang, ahli fizik bahan berjaya mewujudkan superkonduktor pada
suhu yang lebih tinggi. Yang terbaru ialah superkonduktor pada -23 °C.

Penemuan superkonduktor pada suhu tinggi menimbulkan persoalan kepada ahli fizik kerana teori BCS hanya dapat menerangkan mekanisma superkonduktor pada suhu rendah . Hal ini menjadi misteri kepada ahli fizik bahan iaitu ‘apakah mekanisma yang menyebabkan wujudnya ciri-ciri superkonduktor pada suhu tinggi?’

Saiz sebenar alam semesta

Langit malam yang kita lihat seolah-olah tidak mempunyai penghujung. Apabila ahli astronomi menggunakan teleskop, mereka dapat melihat galaksi-galaksi yang lebih jauh daripada mata boleh memandang. Berdasarkan teori dan kajian sedia ada, alam semesta yang dapat dilihat mempunyai saiz jejari sebesar 90 bilion tahun cahaya. Ini bermaksud cahaya paling jauh yang dapat dicerap adalah pada jarak 45 bilion tahun cahaya dari kita.

Namun saiz ini
hanya menunjukkan luas alam semesta yang dapat dilihat. Bagaimana pula ruang di
sebalik alam semesta ini? Apakah saiz alam semesta sebenar?

Pelbagai model
alam semesta telah dikemukakan. Sebahagiannya menyatakan bahawa alam semesta
ini seperti sfera dalam 4 dimensi. Alam ini tertutup. Kita akan kembali semula
ke tempat asal kerana kita bergerak dalam bulatan. Namun ada juga model alam
semesta terbuka. Ini bermaksud alam semesta ini mempunyai keluasan infiniti.

Realiti
sebenarnya, hanya Allah yang tahu.

Teori Segala-galanya

Setakat ilmu
fizik yang diketahui hari ini, terdapat 4 daya asas dalam alam semesta iaitu daya
graviti, daya elektromagnet, daya nuklear lemah dan daya nuklear kuat. Daya
graviti dapat difahami melalui teori kerelatifan am oleh Einstein. Daya
elektromagnet dan daya nuklear lemah diterangkan oleh teori elektrolemah. Manakala
daya nuklear kuat pula diterangkan oleh Kuantum Kromodinamik.

Sebuah teori telah diusulkan mengenai gabungan dua daya
nuklear dan daya elektromagnet. Teori ini dikenali sebagai teori kesatuan agung
(Grand Unified Theory). Teori ini
masih lagi menghadapi masalah kerana terdapat ramalan oleh teori ini yang tidak
dibuktikan seperti pereputan proton dan magnet ekakutub (magnetic monopole). Oleh itu, salah satu misteri bagi ahli fizik
zarah ialah ‘adakah teori kesatuan agung ini tepat?’ dan ‘adakah tiga daya ini
bersatu pada tenaga tinggi?’

Namun ada lagi satu teori yang merangkumi keempat-empat
daya iaitu teori segalanya. Banyak ahli fizik teori telah berhempas pulas
mencari jawapan bagi penyatuan kesemua daya ini. Antara teori yang dikemukakan
ialah teori tetangsi (string theory)
dan teori kuantum graviti gegelung (loop
quantum gravity). Sehingga hari ini, masih belum ada satu teori yang mampu
menerangkan segala-galanya.

Inilah misteri terbesar dalam kalangan ahli fizik. Adakah
teori tetangsi ini tepat? Adakah teori segalanya ini akan ditemui? Yang
pastinya, teori segalanya ini perlulah sejajar dengan teori-teori yang telah
diterima pada hari ini.
Begitulah realiti hari ini. Semakin banyak yang
dikaji, semakin banyak misteri yang menghantui kita.


Nampak ‘Hantu’ di Cermin? Boleh Jadi itu Cuma Kesan Troxler.

Siapa pernah nampak ‘kelibat – kelibat’ pelik di cermin? Kadang kala kita takut untuk lihat cermin pada waktu malam kerana pengalaman kita yang pernah melihat ‘benda – benda’ …

Fenomena melihat ‘kelibat’ di cermin ini nampaknya agak sejagat. Masyarakat – masyarakat lain di dunia juga merekodkan pengalaman menakutkan dengan cermin.

Cerita rakyat (folklore) yang mungkin paling terkenal berkenaan hal ini adalah ritual ‘Bloody Mary‘ yang banyak dilakukan oleh kanak – kanak Inggeris pada waktu Halloween. Ritualnya melibatkan menyebut nama Bloody Mary beberapa kali di depan cermin dalam sebuah bilik yang cuma diterangi cahaya lilin. Kemudian kelibat Bloody Mary akan muncul (kononnya) dalam bentuk mayat, hantu, atau tubuh yang dilumuri darah.

Maka soalannya, adakah fenomena ini sememangnya mistik dan melibatkan hantu? Apa jadi kalau kita buat eksperimen?

Eh, tak lah. Sebenarnya ia cuma eksperimen melihat cermin dalam tempoh yang agak lama dalam bilik yang malap. Err masih seram lagi ya?

Pada tahun 2014, Dr Caputo cuba mengkaji kesan ‘Bloody Mary’ ini secara saintifik. Maka beliau kumpulkan 13 individu di dalam sebuah bilik yang malap, seraya memberikan arahan berikut:

“Tugas anda cuma lihat muka anda di depan cermin. Anda perlu berterusan merenung mata anda. Tugasan ini berdurasi 7 minit”

Hasilnya, didapati bahawa setelah beberapa tempoh, mereka dapat melihat muka seakan raksasa, wajah yang asing, wajah herot, wajah ibu bapa atau adik beradik, dan wajah binatang.

Menariknya, orang yang mengalami kemurungan mengalami kesan yang lebih kurang teruk berbanding mereka yang sihat.

Kalau anda kurang yakin dengan keputusan eksperimen di atas, apa kata anda cuba sendiri?

Tenung simbol tambah pada imej di bawah selama tujuh atau lapan saat (jangan risau, tiada jumpscare!)

Imej berwarna warni tersebut berubah menjadi kelabu tak? Jom cuba gambar di bawah pula. Tenung simbol x untuk beberapa ketika (sekali lagi, tiada jumpscare!)

Gambar kucing tu hilang bukan?

Kesan yang pelik ini bernama Kesan Troxler, yang dinamakan sempena nama pakar perubatan Swiss Ignaz Paul Vital Troxler. Pada tahun 1804, Troxler menemui bahawa apabila kita menetapkan pandangan kita pada satu elemen pada lapangan penglihatan, imej – imej pegun di sekeliling akan perlahan – lahan hilang.

Perkara ini berlaku, menurut saintis moden, kerana otak manusia begitu mahir beradaptasi terhadap rangsangan – rangsangan yang baru.

Contohnya apabila kita memakai seluar, kita akan merasai sentuhan fabrik pada kulit kita. Tapi tak sampai beberapa saat, perasaan tersebut hilang. Neuron deria kita telah pun beradaptasi dengan rasa fabrik tersebut, dan mula mengabaikan rangsangan tersebut.

Otak kita tak mampu memproses begitu banyak proses serentak, maka ia akan mengabaikan beberapa maklumat sekeliling seperti corak pernafasan anda, sentuhan baju anda dengan badan, atau bunyi – bunyi sayup – sayup sekeliling anda.

Jadi dengan prinsip yang sama, fenomena kelibat hantu di cermin dapat dijelaskan. Apabila kita kita melihat di cermin, berfokus pada mata pada satu tempoh yang panjang, ditambah pula dengan pencahayaan yang buruk, berkemungkinan bahagian – bahagian lain muka kita akan menjadi kabur dan bercampur dengan cermin.

Muka kita tiba – tiba kelihatan menakutkan, dahi kita herot, pipi kita hilang, dan otak kita akan mula mengisi maklumat – maklumat asing dengan maklumat – maklumat yang kita ingati, seperti hantu yang kita baca di majalah Mastika.

Itu adalah penjelasan saintifik. Tapi boleh saja sebenarnya ia memang perkara – perkara yang lebih mistik. Kalau anda alaminya, maka jangan segan minta bantuan mereka yang arif.


Pensyarah Tersenarai Satu -satunya Expert Reviewer dari Malaysia untuk Handbook of Climate Change Management oleh Springer

Dr. Hayrol Azril Mohamed Shaffril daripada Universiti Putra Malaysia telah tersenarai sebagai satu – satunya Expert Reviewer dari Malaysia bagi Handbook of Climate Change.

Pemilihan tersebut dibuat daripada kalangan 40 penilai pakar antarabangsa yang lain dari negara seperti United Kingdom, Nigeria, Fiji, Rusia dan Belanda.

Handbook of Climate Change Management mengandungi kertas – kertas kajian yang disedikan oleh sarjana – sarjana, gerakan sosial, pengamal, ahli agensi gerajaan dalam mengkaji dan melaksanakan projek perubahan iklim.

Memfokuskan ‘kajian, kepimpinan dan transformasi’, Handbook tersebut berhasrat ingin memandu amalan – amalan terbaik bagi mengadaptasi perubahan iklim.

Tahniah!


[Transkrip] Kenapa Orang Bantah Tulisan Jawi? Satu Perbahasan Akademik Berdasarkan Kumpulan Data Holistik

Berikut adalah transkrip bagi pembentangan akademik berkaitan sebab – sebab orang membantah tulisan jawi.

Assalamualaikum. Jadi kita tahu beberapa tempoh ini negara kita kecoh dengan polemik atau krisis berkaitan dengan tulisan jawi.

Jadi mungkin ramai antara kita yang tak faham kenapa agaknya sesetengah orang membantah dan takut dengan tulisan jawi.

Jadi bila kita ada persoalan ini kita kena selesaikannya dengan cara, jalan akademik. Kita kena baca dokumen rasmi, kita kena kumpulkan data – data mungkin daripada agensi – agensi berkaitan, daripada media sosial.

Jadi daripada perkumpulan data – data tersebut tersebut, saya hasilkan satu pembentangan iaitu untuk kita jawab ‘Kenapa Orang Bantah Tulisan Jawi Satu Perbahasan Akademik Berdasarkan Kumpulan Data Holistik’.

Jadi insya Allah diharapkan dapat menjawab persoalan kenapa orang bantah tulisan jawi.

Jadi kita pergi slide yang pertama.

Oh. Uh.

Emmm. Jadi inilah hasil kajiannya, rupa – rupanya didapati bahawa tiada sebab untuk orang takut dan bantah dengan tulisan jawi.

Jadi diharapkan berdasarkan perbahasan dan dapatan kajian yang akademik ni dapatlah digunakan mungkin agensi – agensi kerajaan atau pun Kementerian Pendidikan untuk dijadikan rujukan.

Terima kasih kerana menonton.


Lihat Gambar – gambar Mengagumkan Dari Pertandingan Fotografi Sains Terbaik 2019 Ini

Gambar – gambar terpilih daripada pertandingan The Science Photographer of the Year ini akan dipamerkan di Muzium London di UK pada 7 Oktober.

Pemilihan dibuat oleh panel – panel pakar setelah meneliti lebih daripada 100 gambar yang dihantar sepanjang tempoh pertandingan.

Apa yang dicari adalah imej – imej yang menawan, yang mempamerkan bagaimana sains dilakukan, mempersembahkan bagaimana fotografi membantu sains, dan bagaimana sains mengesani kehidupan harian kita.

Buih mengoptimumkan ruangan dan meminimumkan luas permukaan mereka pada suatu isipadu udara. Fenomena ini menjadikan buih sebagai satu alat yang berguna dalam pelbagai bidang kajian, terutama dalam sains bahan. Dinding buih menebal akibat graviti – tebal di bahagian bawah, nipis di atas. Ini menjadi suatu interferens terhadap gelombang cahaya yang merentasinya lantas menghasilkan gelungan cahaya.

Projek Akhir Major MA Fotografi di Universiti Falmouth. Mapping 1 memfokuskan penemuan kajian Myalgic Encephalomyelitis.

Foto ini diambil di Tasik Gosaikunda Himalaya, Nepal pada aras 4400 m. Galaksi Bimasakti mengandungi sistem solar. Tiang cahaya yang dilihat di langit dihasilkan daripada gugusan bintang – bintang yang tidak dapat dibezakan oleh mata kasar.

Satu pin yang disambungkan dengan penjana arus ulang alik ketegangan tinggi. Pin tersebut mengionisasikan udara sekelilingnya. Apabila elektron ‘jatuh’ pada atom, tenaga yang berlebihan akan dipancarkan sebagai foton, lantas menghasilkan corona cahaya di sekeliling pin.

Kumbang yang kecil ini ditemui di dalam produk tepung.

Nebula Amerika Utara, NGC7000 adalah emission nebula kumpulan bintang Cygnus, berhampiran dengan Deneb. Bentuk nebula yang mengagumkan ini menyerupai benua Amerika Utara siap beserta Teluk Mexico. Dinding Cygnus, suatu terma bagi ‘bahagian Mexico dan Amerika Tengah’ pada Nebula Amerika Utara mempamerkan formasi bintang yang paling bertumpu di nebula tersebut.

Jurukamera menggunakan mikroskopi cahaya dengan lima kali ganda pembesaran.

Spesis ini tidak berenang, sebaliknya ‘berdenyut’ ke atas dan ke bawah di dalam air. Diet mereka adalah plankton laut. Sesetengah spesis obor – obor didokumentasikan memakan plastik – plastik di laut.


Menurut Sains, Elemen Boboiboy Mana Paling Berkuasa?

BoboiBoy merupakan satu fenomena dalam masyarakat kita. Sejak dari episode 1 BoboiBoy sehingga yang terbaharu, BoboiBoy The Movie 2 ditayangkan, sambutan dari masyarakat umum terhadap karya animasi tempatan ini amat menggalakkan.

BoboiBoy merupakan cerita seorang budak lelaki, BoboiBoy, yang diberi kuasa elemental oleh sfera kuasanya, Ochobot. Kuasa yang diberikan adalah elemen api, air, angin, tanah, petir, daun serta cahaya. Sepanjang pengembaraan BoboiBoy juga, penonton telah didedahkan bahawa terdapat beberapa tahap bagi kuasa elemental ni, dan setakat ini, BoboiBoy telah berjaya menguasai tahap satu dan dua. Dalam filem BoboiBoy kedua, kita didedahkan dengan pengguna elemental pada tahap lebih tinggi, iaitu Retak’ka dan Hang Kasa.

Jadi, kalau BoboiBoy ni tiba-tiba buat gila dan bergaduh sesama sendiri, rasa-rasanya siapa yang akan menang? Berikut adalah senarai elemen Boboiboy menurut turutan ‘kuasa’ dijustifikasikan dengan teori sains!

Sekiranya
berlaku pergaduhan antara watak-watak BoboiBoy ni, BoboiBoy Daun rasanya yang
akan menjadi BoboiBoy pertama yang kalah. Kenapa? Kerana BoboiBoy Daun
merupakan BoboiBoy yang paling kebudak-budakan antara BoboiBoy yang lain. Dia
juga terkenal sebagai seorang yang penakut, macam tak sesuai je dia nak
bergaduh dengan BoboiBoy yang lain.

Tapi, kalau nak
diceritakan dari segi kuasa, BoboiBoy Daun masih lagi dikategorikan sebagai
BoboiBoy yang lemah. Merupakan seorang Botanokinesis (mampu mengawal tumbuhan),
antara teknik serangan BoboiBoy Daun ni adalah Lontaran Daun, satu teknik
melontar daun (yang dah diubah strukturnya). Untuk teknik ni berkesan, BoboiBoy
Daun perlu melontarkan senjatanya (iaitu daun) kepada musuhnya. Kalau tengok
BoboiBoy yang lain pulak, kita akan dapati mereka mempunyai kelajuan yang
tinggi (macam BoboiBoy Petir dan BoboiBoy Cahaya), jadi untuk BoboiBoy Daun
menang melawan mereka berdua ni, dia kena buat lontaran yang amat laju.

Teknik Lontaran
Daun ni juga macam tak relevan apabila bertemu dengan BoboiBoy Api dan BoboiBoy
Ais (tahap kedua bagi BoboiBoy Air). Api, seperti yang kita tahu, mampu
membakar daun dengan amat mudah, dan Ais juga mampu membekukan daun dengan amat
mudah. Kalau nak dilihat dalam dunia nyata sekalipun, tumbuhan paling panas
dicatatkan pernah hidup adalah pada
suhu 98 darjah celcius, dan paling sejuk pernah hidup adalah pada suhu -20
darjah celcius. Tak mustahil BoboiBoy Api serta BoboiBoy Ais mampu sampai
ke tahap itu, jadi BoboiBoy Daun akan mudah dikalahkan oleh mereka berdua.

Teknik Lontaran
Daun juga dilihat tidak berkesan kepada BoboiBoy Angin, kerana BoboiBoy Angin
dengan mudahnya mampu memanipulasi angin dan trajektori lontaran daun-daun
tersebut. Melihat kepada Kesan Lontaran Daun kepada BoboiBoy Tanah, Daun perlu
melakukan balingan yang amat kuat untuk menembusi perisai serta Golem yang
dimiliki oleh BoboiBoy Tanah.

Andaikata dia
mampu pergi ke tahap kedua, iaitu BoboiBoy Thorn, mungkin perlawanan ini boleh
jadi lebih menarik. Dengan teknik Akar Berduri, BoboiBoy Thorn mampu
mengeluarkan akar dari tanah, serta menyerang dan cuba untuk menjerut
mangsanya. Masalahnya masih lagi sama, dari aspek suhu, BoboiBoy Api dan Ais
akan menang. Dari aspek kelajuan pula, kalau kita rujuk pada filem BoboiBoy
kedua serta BoboiBoy Galaksi, BoboiBoy Thorn mampu “melahirkan” akar dalam
keadaan ruang angkasa. Ini bermakna Thorn mampu mencambahkan tumbuhan dan akar
secara semulajadi. Kalau ikut rekod sains, kepantasan tumbuhan paling laju
penah direkodkan adalah buluh yang mampu tumbuh pada kadar 0.00003 kmph. Aduh
lambatnya! Mampu ke nak kejar BoboiBoy lain yang mampu terbang?

Sebagai tambahan, hukuman dengan menggunakan tumbuhan ni sebenarnya pernah dipraktikkan pada masa lampau, di Tanah Melayu sendiri! Pesalah yang bersalah akan dibaringkan pada satu pucuk buluh muda, dan mereka akan diletakkan di sana pada tempoh masa yang agak lama. Buluh tersebut akan membesar, dan menembusinya daging mangsanya. Sungguh menggerunkan. Teknik seksaan ini merupakan salah satu teknik seksaan paling kejam di dunia, kerana mangsa akan mati sambil merasai kesakitan yang amat perlahan.

Jadi, mungkin
BoboiBoy Thorn nampak macam lemah dan berada di tangga ketujuh, tapi andaikata
dia mampu mengejar BoboiBoy lain dan menjerat mereka, dia ada kebarangkalian
yang tinggi untuk menang.

Berada satu
tahap di hadapan BoboiBoy Daun, BoboiBoy Angin merupakan BoboiBoy yang memiliki
kuasa untuk mengawal angin (aerokinesis). Kebolehan utama BoboiBoy Angin ni
dalam siri animasi berkisar kepada kebolehan BoboiBoy untuk menggunakan taufan
dan puting beliung sebagai senjatanya. Jadi, tak ada masalah untuk BoboiBoy
Angin bertarung dengan BoboiBoy Daun, kerana selain mampu memanipulasi
pergerakan Lontaran Daun, teknik-teknik taufan yang digunakan oleh Angin juga
mampu menjadi perisai terhadap teknik Akar Berduri BoboiBoy Thorn. Cuma masalah
dengan taufan adalah, terdapat satu titik buta di tengah-tengah taufan, dipanggil
“Eye of the storm”. Sekiranya BoboiBoy Thorn bijak mencari perluang, dia boleh
menyerang BoboiBoy Angin dari arah bawah tanah Eye of The Storm ini dan
menangkap BoboiBoy Angin.

Sebab kenapa
BoboiBoy Angin berada di bawah BoboiBoy Air dan Api adalah, kerana BoboiBoy
Air, Tanah dan Api mengawal benda-benda penting untuk BoboiBoy Angin, iaitu
suhu dan tekanan. BoboiBoy Api dan Air mampu mengawal suhu di arena perlawanan
mereka. Sekiranya hari tersebut agak panas, udara akan menjadi kering, dan
molekul air di udara akan tersejat, dan angin akan bergerak dengan laju.
Sekiranya hari tersebut tidak berapa nak panas, molekul air di udara akan
menjadi banyak, menyebabkan ketumpatan udara bertambah, serta melambatkan
pergerakan angin. Tanah pula dilihat tidak akan terkesan dengan Angin, hatta
sekiranya taufan berlaku. Sekiranya Angin ingin mengalahkan teknik Tanah
Pelindung, satu puting beliung dengan magnitude yang tinggi perlu diberi hanya
untuk merobohkan pelindung tersebut. Teknik Taufan mungkin mampu mengangkat
Golem Tanah, namun mengikut pandangan panel penilai, BoboiBoy Angin sukar nak
mengalahkan BoboiBoy Tanah.

Tempat kelima
dan tempat keempat dikongsi oleh BoboiBoy Api (pyrokinesis) dan BoboiBoy Air
(Hydrokinesis). Merupakan dua elemental yang mampu mengawal suhu, sekiranya
mereka bertemu antara satu sama lain, sukar nak ditentukan siapa akan kalah dan
siapa akan menang. Bersandarkan pada personaliti, BoboiBoy Api berkemungkinan
menang kerana dia lebih bersemangat dalam pertarungan, manakala BoboiBoy Air
terkenal dengan sifat malasnya. Dari segi teknik pertempuran pula, mereka
berdua kelihatan amat berbeza, kerana BoboiBoy Api merupakan seorang pertempur
jarak dekat, dengan tekniknya tinju berapi, manakala BoboiBoy Air pula lebih
kepada serangan jarak jauh seperti Tembakan Air dan Panahan Ais (tahap kedua
BoboiBoy Air). Jadi, disebabkan mereka berada pada tahap yang sama, yang
membezakan mereka cumalah skill dan kawalan emosi mereka pada waktu itu.

(seperti diatas)

Berada di tempat
ketiga, kita ada BoboiBoy Petir, salah satu BoboiBoy pertama yang diperkenalkan
pada musim pertama BoboiBoy. Salah satu sebab kenapa BoboiBoy Petir berada di
tempat ketiga adalah kerana BoboiBoy Petir mempunyai kelajuan yang amat tinggi,
yang rasanya hanya boleh ditandingi oleh BoboiBoy Cahaya. Menurut kiraan
Wikipedia, kelajuan petir adalah 27,800 km/j, hampir 1/3 dari kelajuan
cahaya. Wow, lajunya! Sepantas kilat!

Jadi, sekiranya
berlaku pergaduhan, elemental lain akan mengalami kesusahan untuk nak mengejar
BoboiBoy Petir ni.

Dari segi kuasa kemusnahan pula, mana yang lagi kuat, BoboiBoy Petir ke BoboiBoy Api? Andaikata mereka berdua buat lontaran bola kuasa, dan bertembung antara satu sama lain, mengikut anggaran, BoboiBoy Petir akan menang, kerana tenaga yang dimiliki oleh petir dalam alam semulajadi sebenarnya adalah lebih tinggi dari tenaga api. Menurut Quora ini, kiraan di petir secara umumnya mempunyai tenaga sebanyak 5 GigaJoule, manakala api (andaikata api tu dibakar oleh bahan bakar), ia akan mempunyai tenaga sebanyak 127 MegaJoule. Beza tenaga mereka di situ adalah dalam 1000 Joule. Banyak tu! Ditambah dengan kebolehan petir untuk membuat kejutan elektrik (elektrik shock) yang tak ada pada elemen api, elemen petir ini terlampau hebat.

Kalau BoboiBoy
Air lawan BoboiBoy Petir macamana? Akan berlaku Hydrolysis,
satu keadaan di mana air tu sendiri terpecah menjadi dua molekul, oksigen dan
hydrogen. Jadi, tak payahlah cuba bayangkan. Memang confirm kalah.

Ya, BoboiBoy
Petir mungkin laju, tapi ada satu perisai yang BoboiBoy Petir tak mampu nak
kalahkan, iaitu Perisai Tanah. Tanah merupakan penebat petir yang baik, bahkan Bumi
ini diketahui menjadi tempat simpanan cas-cas elektrik. Maknanya, andaikata
BoboiBoy Petir menggunakan tenaga elektrik terhadap BoboiBoy Tanah, secara
teorinya, BoboiBoy Tanah boleh meng-ground-kan cas yang dihantar oleh BoboiBoy
Petir tersebut.

Satu benda yang
membuatkan BoboiBoy Tanah berada di kedudukan kedua adalah kerana
versetalitinya. Dia merupakan BoboiBoy yang tidak terlampau fokus pada aspek
serangan mahupun pertahanan, kerana dia memiliki kedua-duanya dan mampu
menggunapakai kedua-duanya serentak. Teknik Golem Tanah yang dia miliki
membolehkan dia menyeru Golem Tanah, dan Golem tersebut bertindak sebagai satu
unit serangan. Bayangkan. Tu kalau dia keluarkan satu Golem. Kalau dia buat
tentera Golem? Wah.

Dengan anggaran
tinggi 2 meter, Golem Tanah BoboiBoy mampu mempunyai berat sebesar 110,000 kg
(kiraan sendiri). Dengan berat ini, daya yang mampu dikenakan oleh Golem ini
terhadap lawannya adalah sebanyak 1,000,000 Newton (Satu juta Newton). Jumlah
daya ni hampir sama dengan jumlah daya enjin
Merlin dari roket SpaceX Falcon 1, sewaktu dia sedang berlepas dan melawan
graviti Bumi.

BoboiBoy ini
perlu diakui merupakan BoboiBoy paling kuat di antara kesemua BoboiBoy. Dengan
namanya yang mewakili elemental cahaya, dia sepatutnya mempunyai kelajuan
sepantas cahaya, yang merupakan kelajuan paling laju dalam alam semesta
(menurut Einstein). Jadi, dapat difahami la kenapa dia menang dari segi
ketangkasan.

Dari segi
serangan pula, dia digambarkan dalam BoboiBoy Galaxy episode terakhir sebagai
mempunyai kebolehan serangan Tembakan Solar. Serangan ini, walaupun mempunyai
keaamatan yang tinggi, namun satu kelemahannya adalah ia mampu dipantulkan.
Kalau ikutkan, serangan BoboiBoy Solar ni seakan-akan serangan laser (sebab
laser merupakan cahaya dengan keamatan yang amat tinggi). Kalaulah BoboiBoy
Cahaya mampu guna serangan laser, dia perlu diiktiraf sebagai elemen terkuat
BoboiBoy kerana laser mampu digunakan untuk memotong
besi! Satu pertembungan yang menarik sebenarnya adalah pertembungan antara
BoboiBoy Cahaya dengan BoboiBoy Tanah. Pertarungan watak BoboiBoy yang memiliki
serangan terkuat (BoboiBoy Cahaya) dengan watak BoboiBoy yang memiliki
pertahanan yang paling ampuh (BoboiBoy Tanah), perlawanan tersebut pastinya
menjadi perlawanan yang terbaik (bak kata Papa Zola).

Baiklah.
Sebenarnya ada sebab kenapa dua elemental ini berada pada tempat kedua dan
pertama. Elemen Cahaya dan elemen Tanah ditunjukkan mempunyai tahap yang lebih
tinggi, yang hanya dikuasai oleh Retak’ka dan Hang Kasa. Retak’ka, dalam filem
tersebut, memiliki kuasa gamma, dan hal ini meletakkan masa depan BoboiBoy
dalam keadaan yang amat menarik. Dalam keadaan sekarang, pada tahap kedua,
BoboiBoy Solar dilihat amat berkuasa dengan serangan yang dia miliki, namun
penambahan kuasa gamma (yang merupakan sebahagian daripada keluarga gelombang
cahaya), aduh, jumlah radiasi yang dimiliki olehnya amat tinggi. Dalam erti
kata lain, sekiranya wujud BoboiBoy Gamma, ia pasti menjadi amat hebat, kerana
radiasi Gamma merupakan radiasi dengan tenaga paling kuat. Dengan radiasi gamma
yang rendah pun, DNA
manusia mampu berubah!

Satu lagi
elemental yang kami jangka akan menjadi menarik adalah tahap tinggi elemental
Tanah, iaitu elemen Kristal. Buat masa sekarang, kristal merupakan bahan
semulajadi paling kuat dan tahan dalam dunia. Ada beberapa bahan buatan
manusia lain yang lebih kuat dari kristal dan berlian, namun dari sudut
BoboiBoy, antara kesemua elemental yang wujud, BoboiBoy Kristal sepatutnya
boleh diiktiraf sebagai BoboiBoy paling kental.

Dalam filem
kedua juga, Retak’ka menunjukkan beberapa sisi lebih tinggi kuasa elemental,
seperti elemental Voltra (elemental tier tinggi bagi BoboiBoy Petir) sewaktu
dia menyedut kuasa di planet Gurlatan. Retak’ka juga sempat meng”upgrade”
elemen Angin menjadi Beliung di planet Bayugan dan menggunakan elemental
tersebut untuk mengalahkan Hang Kasa. Namun, kuasa penuh kesemua elemental yang
telah di upgrade tidak dapat ditunjukkan oleh Retak’ka kerana untuk menguasai
elemental pada tahap lebih tinggi, pengguna kuasa elemental perlu menggunakan
sfera kuasa elemental tersebut, sepertimana yang dipersembahkan oleh Hang Kasa
yang menggunapakai Sfera Kuasa elemental Kristal.

Maka, kita boleh bayangkan, akan banyak lagi upgrade yang kita akan dapat lihat pada masa akan datang untuk BoboiBoy.

Diskusi: https://boboiboy.fandom.com/wiki/Thread:36907


Mana Datang Baki Lebih RM1? ? Ini Penjelasannya.

Anda ada RM 50.

Anda belanja RM 20. Bakinya RM 30.

Anda belanja RM 15. Bakinya RM 15.

Anda belanja RM 9. Bakinya RM 6.

Anda belanja RM 6. Bakinya RM 0.

Sekarang cuma anda tambahkan jumlah perbelanjaan anda.

20 + 15 + 9 + 6 = 50.

Yup, tiada masalah. Dapat semula RM 50.

Tapi sekarang cuba anda tambahkan jumlah baki anda.

30 + 15 + 6 + 0 = 51

Eh, dari mana datang RM 1 daripada baki tu???

Sebenarnya, soalan yang pernah tular berkali – kali ini tidak lain hanyalah soalan helah.

Ringkasnya, soalan tersebut adalah sebuah falasi logika. Yang sepatutnya menghasilkan semua jumlah RM 50 yang asal adalah kolum perbelanjaan, bukan kolum baki.

Jumlah kolum baki tersebut memang tidak sepatutnya ditambah, dan jika ditambah pun, hasilnya memang sepatutnya tidak sama.

Apa jadi jika kita mengocok turutan perbelanjaan daripada soalan di atas?

Anda ada RM 50.

Anda belanja RM 15. Bakinya RM 35.

Anda belanja RM 9. Bakinya RM 26.

Anda belanja RM 20. Bakinya RM 6.

Anda belanja RM 6. Bakinya RM 0.

Maka sekarang jumlah perbelanjaan adalah RM 50.

Tapi jumlah baki pula RM 67 !

Begitu juga jika cuba bereksperimen dengan kes – kes lain. Kita akan dapat perhatikan jumlah hasil tambah baki memang sepatutnya tidak sama dengan jumlah hasil tambah perbelanjaan!

Anda ada RM 100

Anda ada RM 100

Anda ada RM 50

Secara umumnya, kita boleh persembahkan masalah tersebut secara matematik sebegini:

Anda ada RM 50 .

Katakan anda belanjakan duit tersebut dalam empat siri transaksi s1, s2, s3, s4, bakinya adalah seperti berikut

Maka perhatikan jumlah bagi kolum baki adalah:

200 – 4s1 – 3s2 – 2s3 – s4

Jadi tiada sebab untuk jumlah kolum tersebut bersamaan dengan 50. Pembuat soalan ini sengaja berhelah menyusun nombor – nombor tersebut supaya memperoleh baki 1.

Quora, mindyourdecisions


Kajian Dedah dengan Robot Pun Manusia Berlaku Rasis…

Bayangkan sebuah (seorang?) robot. Warna apa anda bayangkan? Berkemungkinan anda sedang bayangkan sama ada warna putih atau krom, sebab jarang jumpa robot warna selain itu.

Maka para pengkaji daripada Universiti of Canterbury pun bertanya, “Kita ni rasis tak dengan warna robot?”

Untuk menjawab persoalan ini, mereka mengumpul 163 orang dalam satu kajian, dan mereka guna pakai ‘paradigma penembak bias’ untuk mengenal pasti sama ada orang melihat robot dengan kaca mata perkauman seperti ‘hitam’, ‘putih’ atau Asia.

Bias penempak adalah suatu konsep yang biasa diguna pakai untuk tentukan sama ada pihak polis lebih mudah menembak golongan bukan berkulit putih, tanpa mengira ada ancaman nyawa atau tidak.

Peserta ditunjukkan beberapa siri imej, manusia dan robot, bersenjata dan tidak, kulit putih dan kulit hitam. Jika peserta merasakan ada ancaman, mereka menekan butang ‘tembak’.

Keputusannya adalah, robot warna hitam yang tidak bersenjata ditembak lebih kerap berbanding robot putih tidak bersenjata. Bukan itu saja, mereka ditempak lebih cepat juga, menandakan reaksi yang lebih mengikut naluri berbanding menganalisis informasi sekitar.

“Bias ini jelas menunjukkan rasisme ke atas orang kulit hitam, sehingga diguna pakai juga ke atas robot yang berwarna hitam”

Daripada kajian ini, mereka yang bekerja dalam industri robot mungkin perlu ambil cakna, bahawa warna yang mereka pilih untuk robot mereka mungkin boleh menyebabkan orang pandang serong padanya.

Katakan pada masa depan, ada robot yang berfungsi sebagai guru, atau tukang masak, atau penjaga, maka masalah besar lah jika semua robot ini dibuat warna putih – mewakili orang kulit putih.

Sudah pasti, kajian ini juga mempunyai limitasi, iaitu ia hanya terpakai kepada orang Amerika sahaja, yang sememangnya miliki sejarah perkauman.

Begitu juga, mungkin bentuk robot tersebut memainkan faktor persepsi orang ke atas mereka.


Gif – gif Senyap yang Anda ‘Dengar’ Berbunyi Kuat

Cuba anda tengok GIF ini:

Macam boleh dengar bunyi bukan? Lebih spesifik, dengar macam muzik ‘We will we will rock you’.

Hairannya, video di atas ternyata merupakan GIF (Graphics Interchange Format), iaitu hanyalah gambar berulang – ulang yang tidak mempunyai sebarang bunyi. Format gambar ini digunakan secara meluas di internet, tapi beberapa GIF tular apabila ramai yang menyatakan mereka dapat ‘mendengarnya’.

Fenomena ini dipanggil ‘visually evoked auditory response’ (vEAR) menurut artikel NewScientist, iaitu apabila kita mendengar bunyi – bunyian pada gambar bergerak yang senyap.

vEAR adalah sejenis synaesthesia, iaitu apabila satu deria diaktifkan, deria lain yang tiada kaitan pun turut beraktivasi sama. Apabila melihat warna, terasa perasa di lidah, dan apabila melihat dengan mata, telinga turut mendengar sama.

Berikut adalah kompilasi – kompilasi GIF senyap yang kita macam boleh dengar!


AI Komputer Kini Mampu Membina Imej dari Gambar 16 x 16 Piksel! Hasilnya Amat … Menakutkan?

Progressive Face Super Resolution adalah model pembelajaran mesin yang dilatih untuk membina semula imej wajah daripada imej input sekecil 16 x 16 piksel. Ia kemudian mampu membesarkannya menjadi gambar realistik berskala besar 128 x 128 piksel.

Berikut adalah satu contoh:

Nampaknya hasilnya agak tepat dengan gambar asal. Namun beberapa wanita miliki misai. Tak tahu kenapa AI tersebut suka misai pada wajah wanita.

Namun sesetengah contoh menghasilkan ‘parut Harry Potter yang aneh’.

Bagaimanapun, contoh – contoh di atas adalah senario paling baik buat model algoritma tersebut. Wajah – wajah tersebut dipotong pada saiz yang tepat, dan kodnya sama dengan kod yang digunakan untuk melatih model.

Contoh – contoh di atas adalah menepati kehendak model tersebut.

Gambar macam mana yang tak menepati kehendak model?

Mungkin soalan awal yang kita akan tanya adalah, apa akan jadi sekiranya kita suruh model tersebut membina imej emoji 16 x 16 piksel?

Inilah hasilnya. Oh jangan tengok pada waktu malam …

Disebabkan model algoritma tersebut dilatih untuk mencari tanda – tanda wajah, ia berusaha bersungguh – sungguh untuk melukis mata dan lubang hidup pada piksel tunggal.

Dan rasanya peperoni pada pizza tersebut diperbuat daripada bibir manusia …

Berikut pula adalah beberapa percubaan untuk merealistikkan sprite daripada permainan video terkenal:

Tapi apa jadi sekiranya kita mencuba network neural ‘Face Super-Resolution’ tersebut pada video 16 x 16 piksel?

Hasilnya adalah bentuk jembalang yang mungkin boleh masuk dalam Majalah Mastika..

You can ENHANCE! a 16×16 pixel video with a 'Face Super-Resolution' neural network but it basically turns it into a DeepFake of THE DEVIL. ?YouTube Version: https://t.co/kez5qvgIFC pic.twitter.com/MOug5OjNaS

Seperti yang dilihat, algoritma Kecerdasan Buatan tersebut masih lagi miliki beberapa kelemahan yang sudah pasti akan diperbaik pada masa hadapan.

Namun begitu, ini adalah teknologi 2019. Itupun masih terbatas. Jadi maksudnya adakah teknologi zoom CSI 10 tahun lepas sebenarnya satu penipuan???


5 Teknik Penyamaran Haiwan yang Menakjubkan

Banyak haiwan yang terpaksa bersembunyi untuk meneruskan kehidupan. Tapi tak apa rakan – rakan bukan manusia sekalian, alam semula jadi sememangnya menakutkan. Kalau kami tak duduk di bawah pendingin hawa dalam rumah, sebaliknya dicampak ke hutan, kami pun akan sembunyi juga.

Tapi ada sesetengah haiwan yang kemahiran bersembunyi mereka mencapai taraf 5 bintang. Jika mereka main sembunyi – sembunyi dengan kita, mungkin sampai berjanggut pun kita tak temui mereka.

Jadi, berikut adalah 5 haiwan dengan teknik penyamaran yang menakjubkan!

Eh jap, kenapa ada serangga / semut melekat pada sayap lalat di atas? Diorang terperangkap ke?

Eh tak, sebenarnya itu bukan serangga. Sebaliknya satu lukisan atau tatoo pada sayap lalat Goniurellia tridens tersebut. Tak, bukan ada saintis yang gatal pergi lukis sebab nak buat eksperimen pelik. Lalat tu memang miliki corak serangga tu secara semulajadi.

Kenapa ada corak serangga tersebut pada lalat buah tu? Adakah ia satu trend hipster dunia lalat? Atau ia gambar serangga yang membunuh pasangan lalat tersebut dan ia mahu membalas dendam mencari mereka ke hujung dunia (banyak sangat tengok anime ni).

Tidak diketahui dengan pasti puncanya. Tetapi antara teorinya corak serangga tersebut bertujuan untuk menarik perhatian pasangan (tak tahu lah kenapa gf lalat suka dengan corak tu, mungkin sebab nampak macam lelaki nakal kot). Ada yang mengatakan corak itu bertujuan menghalau pemangsa, kerana mereka akan lihat seolah – olah lalat itu sedang dimakan pemangsa lain, atau sedang dikerumuni haiwan berbahaya.

Ada juga yang mengatakan bahawa corak itu hanya kebetulan, kerana ada banyak corak lain pada sayap – sayap lalat yang tak nampak macam semut pun. Kita saja yang ingat ia seperti semut.

Apa yang anda lihat di atas bukanlah ranting kayu berlumut biasa, sebaliknya merupakan seekor serangga ranting Phasmatodea.

Serangga ni begitu pakar menyamarkan dirinya sebagai ranting kayu yang tidak bersalah sehingga macam mana ia boleh ditemui pun jadi satu persoalan. Orang yang ambil gambar itu secara tak sengaja lihat ada satu ‘ranting kayu’ yang bergoyang – goyang, sebelum perasan bahawa ia sebenarnya seekor serangga.

Masih tak percaya ia seekor serangga? Jom kita ambil gambar secara lebih dekat:

Betul. Atas tu ada kupu – kupu. Tak tipu.

Uropyia meticulodina adalah sejenis kupu – kupu Cina yang nampak sama betul macam daun kering.

Dan penyamaran ini sangat mengagumkan! Tengok kesan bayang, urat daun tu! Kita tengok kepaknya semacam daun yang berlipat kan? Sebenarnya tidak, kesan lipatan itu adalah ilusi optik semula jadi!

Tak percaya? Tengok video ni. Kepaknya adalah kepak normal seperti kupu – kupu lain.

Bayangkan anda sedang bercengkarama di taman. Anda pegang bunga, anda belai daun. Tiba – tiba anda terasa ada benda berbulu pada daun tersebut, dan … Jeng!! Ada ulat beluncas hinggap di tangan anda!!!

AHHHHHHHHH

Ehem.

Ini adalah Euthalia aconthea, atau ulat bulu baron.

Wow nampak terang betul. Menyamar apa tu. Nampak macam lampu neon yang minta diri dia dimakan. Sekarang cuba letak beliau di atas sehelai daun hijau.

ulat beluncas common baron ini banyak ditemui di India dan di Asia Tenggara (yup, tempat kita la). Ia suka makan daun pada pohon mangga dan gajus. Jadi fikir la dua kali sebelum anda curi buah mangga.

Ulat ni akan memposisikan dirinya pada urat daun yang berwarna cerah itu sehingga ia sukar dibezakan dengan daun yang tidak bersalah.

Ada seekor labah – labah pada gambar di atas. Ya betul, ada.

Atau mungkin ada puluhan labah – labah sebenarnya. Siapa tahu kan?

Labah – labah Ocyale Guttata adalah spesis labah – labah musang yang wujud yang menyedarkan manusia betapa pentingnya inovasi yang dipanggil kasut.

Spesis labah – labah ini menyorokkan dirinya dengan begitu berkesan sekali pada jenis tanah batu – batuan kecil yang biasa ditemui di taman permainan kanak – kanak dan pantai.

Labah – labah musang adalah antara pemangsa yang berprolifik dalam dunia kelabah – labahan. Mereka tidak membuat sarang, tak menyorok di tempat gelap, sebaliknya merayap dengan bebas di tanah terbuka untuk mencari mangsa.

Lepas ni tak nak jalan atas tanah dah.


Ini Garlic 2.0. Anak Kucing Klon Pertama China (… yang Tak Sama dengan yang Asal).

Huang Yu sedih sebab kucing British shorthairnya yang bernama Garlic baru saja meninggal dunia. Ada satu saja cara beliau mengubati kesedihannya ; iaitu mengklon kucing yang sama.

Kemudian muncullah Sinogene menghulurkan tangan. Sinogene adalah syarikat pengklonan haiwan yang berpusat di Beijing, yang telah mengklon lebih daripada 40 anjing peliharaan.

Mereka menggunakan teknologi pengklonan sel somatik. Ia adalah teknologi yang agak baru, dan terdapat beberapa cabaran untuk melakukannya. Tetapi mereka bersedia melakukan pengklonan tersebut.

“Kitaran reproduksi kucing agak istimewa dan teknik pengklonan mereka agak sukar. Operasi ini berat. Pengklonan kucing yang berjaya ini adalah antara beberapa kes yang berjaya di dunia, menjadikan China negara yang ke hadapan dalam bidang pengklonan” kata ahli veterinar Shi Zhensheng.

Untuk mengklon Garlic, saintis menanam sel kulit daripada Garlic yang asal ke dalam telur – telur yang diperoleh daripada kucing lain. Setelah dibuat kejutan elektrik atau kimia, 40 embrio klon ditanam ke dalam kandungan empat ibu tumpangan. 3 mengandung, namun kemudian dua gugur.

Setelah 66 hari, Garlic 2.0 lahir pada 21 Julai 2019 menerusi kelahiran semula jadi dan genetiknya sepenuhnya sama dengan sel somatik Garlic yang telah meninggal dunia.

Keseluruhan prosedur menelan kos 250,000 yuan ($35,400). Tapi Yu tidak kisah, kerana beliau begitu rindukan kucingnya Garlic dan sanggup membayar mahal untuk memeluk kembali kawan berbulunya itu.

Beliau juga mengekalkan nama anak kucing klon barunya dengan nama kucing yang asal, iaitu Garlic.

“Namanya kekal Garlic kerana dalam hati saya, saya sentiasa rasakan anak kucing klon itu merupakan sambungan nyawa Garlic” ujar Yu

Namun apabila pertama kali melihat Garlic 2.0, Yu mendapati bahawa klon tersebut bukanlah 100% sama dengan Garlic yang asal. Rupa – rupanya tompok hitam pada dagu Garlic 2.0 tiada. Warna mata juga berbeza. Sinogene mengatakan bahawa proses pengklonan tersebut menghasilkan beberapa perbezaan fizikal, tetapi DNA nya memang sah sama.

“Jika saya beritahu anda bahawa saya tak kecewa, maka saya menipulah” kata Yu “Tapi saya boleh terima bahawa ada batasan teknologi”.

Pengklonan haiwan peliharaan berkemungkinan menjadi satu bisnes di China. Daripada jutaan pemilik haiwan peliharaan di China, jika sebahagian daripada mereka sanggup mengeluarkan puluhan ribu dollar mengklon haiwan mereka, maka ia cukup lumayan.

Pengklonan haiwan ini bagaimanapun adalah sesuatu yang kontroversi kerana ia ‘tidak berperikemanusiaan’, ‘tidak efisien’, tidak dipastikan kesannya kepada kumpulan genetik, dan menjadikan ibu tumpangan sebagai tidak seperti mesin pengeluar anak.

Namun, menurut New York Times, orang China rata – rata tidak kisah akan pengklonan. Ramai orang China yang menganggap menggunakan haiwan untuk kajian perubatan atau perubatan sebagai tidak bermasalah dan tidak kejam. Tiada undang – undang terhadap kekejaman ke atas haiwan.


Kenapa Melayu Suka Lagakan Durian dengan Timun?

Ada dua buah yang selalu dibandingkan oleh orang Melayu, iaitu timun dan durian. Lihat pada peribahasa – peribahasa di bawah:

Bagi kesemua contoh di atas, dualisme durian dan timun kesemuanya berkisar tentang kuasa, penindasan, dan pengaruh.

Tapi kenapa Melayu memilih dua objek ini untuk menyampaikan mesej tersebut? Rupa – rupanya menurut pengkaji linguistik daripada Persatuan Linguistik Malaysia dalam artikel ‘ Refleksi Dualisme ‘Durian-Timun’ Dalam Peribahasa Melayu: Pendekatan Semantik Inkuisitif‘, ia menerangkan secara halus tentang akal budi orang Melayu.

Mereka membahagikan tiga tahap kefahaman untuk kita memahami akal budi Melayu melalui peribahasa:

Tahap 1 melihat secara zahir fizikal objek durian dan timun. Durian yang bersifat keras dan berduri dapatlah ditafsir sebagai orang yang berkuasa, sedangkan timun pula lembut dan licin permukaan kulitnya, maka ia mewakili orang yang lemah.

Tahap 2 meneroka lebih dalam tentang sifat timun dan durian.

Sifat durian apabila kita senaraikan ia memiliki:

Manakala timun pula memiliki ciri – ciri berikut:

Maka apabila dibandingkan secara langsung timun dan durian, orang Melayu mengeluarkan mesej ” pertentangan kuasa iaitu antara kuasa yang dominan (kuat) dan kuasa yang lemah”.

Apatah lagi, apabila kita melagakan dan menindih kulit timun dengan durian, kulit timun akan rosak sedangkan kulit durian tidak terjejas. Orang Melayu melihat hal ini sebagai berat sebelah, bagaikan orang yang kuat melawan orang lemah.

Penelitian lebih mendalam mendapati orang Melayu melihat timun dan durian sebagai perlambangan dua gender.

Durian ditafsirkan sebagai ‘lelaki’, kerana unsurnya panas. Sifat fizikal buah durian yang berduri , keras, tajam serta susah untuk dibuka telah diumpamakan sebagai seorang lelaki yang lazimnya memiliki sifat yang kuat, teguh serta mempunyai sistem ketahanan diri yang lebih.

Manakala timun pula dilihat berjantina ‘wanita’.

Sifat timun yang lembut dan berair telah melambangkan sifat perempuan yang sensitif dan dianggap lemah.

Orang Melayu juga melihat sifat durian yang boleh melukakan individu yang bergesel dengannya, malah sehingga memerlukan kain untuk memegang buah durian.

Ciri-ciri yang dimiliki oleh buah ini, telah diaplikasikan kepada orang yang mempunyai ‘kuasa’ atau ‘pengaruh’ yang besar. Sikap ‘salah guna kuasa’ menyebabkan individu atau pihak yang berpengaruh bertindak untuk ‘menindas’ pihak yang lemah.

Pemerhatian yang tinggi terhadap sesuatu sifat alam flora menyebabkan kewujudan perumpamaan ‘durian’ dan ‘timun’ yang dikiaskan dalam peribahasa Melayu.

Namun sungguh pun demikian, orang Melayu tidaklah menyalahkan durian dan merendahkan timun, sebaliknya hati budi Melayu melihat kedua – dua buah tersebut saling melengkapi.

Buah durian berunsur panas manakala buah timun berunsur sejuk. Buah durian mampu menjadikan badan seseorang panas, namun dengan memakan buah timun, seharusnya dapat meneutralkan keadaan suhu badan seseorang itu.

Bagi orang yang berpengaruh dan berkuasa, peranan mereka adalah memberikan arahan kepada pihak bawahan yang tidak bercanggah dengan kuasa pentadbiran. Manakala orang bawahan boleh mendengar arahan selagi tidak bertentangan dengan hak dan peraturan.

Itulah kebijaksanaan orang Melayu dalam mentafsir unsur alam ke dalam sistem sosial kehidupan.


Ahli Arkeologi Terkesima Temui ‘Iphone’ Pada Mayat Berusia 2000 Tahun

Ahli arkeologi menemui objek yang mirip dengan telefon pintar moden Iphone pada rangka wanita yang berusia lebih 2000 tahun.

Objek itu ditemui di makam perkuburan misteri yang dipanggil ‘The Russian Atlantis’ di Republik Tuva, Rusia, lapor siberiantimes.

Makam wanita yang nampaknya gemar berfesyen itu – dipanggil Natasha (sebagai gurauan) bersama aksesori Iphonenya, ditemui setelah kawasan tersebut kering pada musim panas.

Namun sebelum mana – mana teori konspirasi mengenai pengembaraan masa muncul, haruslah dijelaskan bahawa objek itu bukanlah Iphone.

Objek yang berukuran 18 cm x 9 cm itu sebenarnya adalah kepala tali pinggang yang bersaiz besar, dan syiling yang menghiasinya dipercayai telah dicetak sekitar 2137 tahun yang lalu.

Bagaimana saintis dapat menentukan tarikh tali pinggang tersebut? Kerana syiling yang menghiasi kepala tali pinggang tersebut adalah syiling China wuzhu, yang dihasilkan paling awal pada 2137 tahun lepas.

“Kawasan ini adalah satu sensasi saintifik” kata Dr Marina Kilunovskaya yang mengetuai ekspedisi arkeologi tersebut

“Kami bernasib baik dapat menemui tempat pengebumian nomad yang kaya raya ini, yang tidak dikacau oleh mana – mana perompak kuburan”.

Bagaimanapun, jika diperhatikan dengan lebih teliti, kepala tali pinggang tersebut sebenarnya nampak lebih mirip Samsung berbanding Iphone.

Mungkin jika dikorek kubur yang lebih tua, mungkin kita boleh temui Nokia Ngage pula.


Animasi Hadapi Soalan Matematik Tambahan Ala One Punch Man

Jarang kita berjumpa dengan kartun atau animasi berkenaan topik matematik tambahan.

Lagi jarang lagi kita berjumpa dengan animasi berkenaan topik matematik tambahan yang seakan – akan anime pertarungan ala One Punch Man dan Dragon Ball.

Dalam siri animasi MISI yang terbaru, penonton dibawa meneroka adegan ‘pertempuran’ pelajar – pelajar sekolah menengah vs soalan matematik tambahan.

Video animasi yang bertajuk ‘Krisis Quadratic Equation’ itu boleh ditonton di bawah:

Soalan matematik yang menyuruh pelajar mencari julat nilai x itu dipersembahkan menyerupai sebuah robot yang menakutkan dan berkuasa.

Pelajar – pelajar itu kemudian cuba menumpaskan soalan tersebut dengan menggunakan senjata – senjata, yang menariknya, merupakan alatan matematik. Jangka lukis digunakan sebagai pedang, kalkulator sebagai pistol dan sesiku segi tiga sebagai perisai (Kreatif!). Namun ternyata tidak berkesan untuk menumpaskan robot tersebut.

Setelah serangan bertalu – talu yang tidak mengemekkan sedikit pun robot itu, pelajar – pelajar tersebut mula hilang punca dan hampir menyerah, namun kemudian mereka diselamatkan oleh pelajar – pelajar genius yang baru pulang dari Olimpiad. Watak kegemaran penulis, Mat, punyalah hebat sampai boleh hadang serangan robot macam makan karipap.

Setelah robot tersebut diselesaikan (dibelasah), akhirnya ilusi menakutkan itu pun bertukar menjadi bentuk soalan matematik yang sebenar. Ternyata, bayangan menakutkan terhadap satu topik yang susah boleh dihilangkan sekiranya kita berlatih dan tahu cara membelasah soalan tersebut. Begitu juga, sentiasa cari pertolongan rakan – rakan yang lebih mahir untuk membantu cara menewaskan soalan!


Suami Suruh Jawab Kalkulus Untuk Guna Kad ATM. Ini Strategi Si Isteri.

Sebuah hantaran tular di media sosial kerana ia begitu unik dan menggelikan hati.

Si suami membenarkan isterinya untuk menggunakan kad ATM nya, malah boleh dipakai seberapa banyak yang dia mahu.

Tapi syaratnya, untuk mendapatkan pin ATM kad tersebut, si isteri perlu menyelesaikan masalah kalkulus.

Si isteri yang pantang diusik (dan pantang melepas duit) kemudian ternyata berjaya menyelesaikan soalan pengamiran tentu tersebut. Nombor pinnya didapati adalah 585376.

Hal ini memelikkan suami kerana isterinya bukanlah pandai matematik, bagaimana dapat diselesaikan?

Rupa – rupanya si isteri miliki strategi geliga …. Iaitu kebetulan salah seorang rakannya merupakan seorang pensyarah matematik. Maka dicampakkanlah soalan tersebut untuk diselesaikannya olehnya, mungkin dengan habuan belanja makan.

Kemudian sebagai isteri yang baik, dia juga turut memaklumkan jumlah baki yang tinggal kepada suaminya, tapi juga dalam bentuk soalan kalkulus.

Ternyata inilah baki yang tinggal …

Tapi bagi isteri – isteri lain yang tiada kawan pensyarah matematik bagaimana?

Mudah saja, gunakan Wolfram Alpha. Di mana ada duit, di situ ada jalan.


Subhanallah. Murid – murid Sujud Syukur Setelah UPSR Buat Semua Sejuk Hati Melihat.

UPSR telah melabuhkan tirai pada hari ini (kecuali bagi calon Bahasa Cina dan Tamil). Bagi ramai murid Darjah 6, ini mungkin hari yang paling menggembirakan dalam hidup mereka setakat ini.

Namun sebahagian calon tidak menyambut ‘hari kemerdekaan’ mereka dengan membaling mercun, terjun parit atau menconteng baju, sebaliknya mereka menamatkan peperiksaan terakhir fasa kehidupan sekolah rendah mereka dengan bersujud syukur.

Pemandangan ini begitu menyentuh hati masyarakat. Mereka meraikan hari kegembiraan mereka dengan bersyukur dan berterima kasih kepada Tuhan.

Berikut adalah beberapa gambar sujud dari sekolah – sekolah di seluruh Malaysia:


Carta – carta Saintifik ‘Pelik’ yang Susah Nak Percaya Wujud

Carta – carta saintifik mungkin perkara paling akhir yang kita cari untuk puaskan kuota hal – hal pelik yang kita temui dalam kehidupan. Iyalah, nama pun carta saintifik. Sebut pun sambil menguap.

Tapi ada beberapa carta – carta saintifik yang cukup pelik yang kita susah nak percaya sebenarnya wujud.

Iaitu:

Dalam banyak – banyak benda yang boleh dipersembahkan secara saintifik, mungkin orang tak akan masukkan pun hasil buangan mereka di tandas – tandas kedai mamak dalam senarai.

Tapi pakar kesihatan menganggap bahawa metod – metod saintifik tetap perlu diguna pakai walaupun untuk menerangkan na …. (oh maaf kalau anda sedang makan boleh langkau dulu terus ke nombor empat) …. jis.

Dan na*** itu juga boleh dibahagikan kepada 7 jenis. (betul ni, kalau tengah makan skrol cepat – cepat sambil tutup mata).

Di atas adalah Skala Tinja Bristol, yang dihasilkan dengan bangganya oleh Universiti Bristol dan the Scandinavian Journal of Gastroenterology.

Senarai tersebut sebenarnya tidaklah pelik sangat. Tapi cara penerangan benda alah itu yang buat tekak kembang. Tampak seperti saintis – saintis yang hasilkan skala tersebut memang sengaja menerangkan dengan cara paling jijik.

Contoh, cuba baca jenis 2.

Macam sosej tapi masih bergumpal.

Bayangkan sosej kegemaran anda, rasai sensasi rasanya pada lidah, dan gabungkan dengan imej tandas.

Yup, seminggu lah kita tak makan sosej lepas ni.

Skala Kinsey mengira berapa gay atau ‘straight’ nya anda. Atau dengan kata lain, kadar homoseksual atau heteroseksual anda.

Skala tersebut bermula dengan 0 (laki cari perempuan, perempuan cari lelaki), kepada 6 (sepenuhnya laki cari lelaki dan perempuan cari perempuan).

Soalan yang mungkin terpacul dalam minda adalah: “Eh jap. Macam mana homoseks pun boleh ada skala? Bukan hang berhubungan dengan perempuan atau berhubungan dengan lelaki je ke?”

Itulah. Daripada skala Kinsey ini lah sekarang tersebar luasnya konsep ‘kebendaliran seksualiti’, maksudnya menurut gerakan LGBT, daya tarikan seksual seseorang bukanlah binari, ataupun bukanlah hanya ada homoseks atau heteroseks. Macam spektrum warna pelangi lah menurut mereka.

Dan itu sebabnya mengapa nama LGBTTQQIAAP+ pun macam pelangi. Boleh ditambah seberapa banyak huruf yang mahu kerana spektrum itu sifatnya cakupan yang tidak terbatas

Harapnya sijil Halal tak dibuat macam ni. (Produk kami Halal pada skala 5 / 6 . Kami letak babi sikit je).

Skala kesakitan sekali dengar sememangnya suatu konsep yang bagus. Ia mengira kadar kesakitan dan ketidakselesaan pesakit sewaktu ujian. Ia merupakan alat diagnosa yang penting untuk doktor.

Jadi kenapa skala ini berada dalam senarai?

Sebab walaupun konsepnya bagus, tapi pelaksanaannya … buat orang garu kepala.

Skala kesakitan saintifik ini nampak macam … lukisan kita waktu umur 6 tahun dahulu. Dan memandangkan penggunaannya sekarang meluas di seluruh dunia, kita mungkin dapat mendengar ketapan gigi ahli – ahli grafik dari segenap pelusuk alam.

Skala 0 tiada masalah, nampak macam orang biasa yang gembira (walaupun mata juling sikit)

Skala 2 nampak macam orang yang sedang lihat kalendar deadline tesis yang kena hantar lagi seminggu.

Kemudian ada kembar kesakitan sederhana. Yang belah kiri macam orang yang tengok pensyarah ada 56 slide lagi yang belum habis, belah kanan macam bila Youtuber kegemaran dah tak muat naik video untuk bulan ke sepuluh.

Skala 8 adalah sangat sakit, macam lepas periksa matematik A level, lepas tu baru sedar kalkulator rupanya salah setting ‘degree’. Ada 5 soalan, semua tanya trigonometri.

Dan skala 10 adalah kesakitan yang paling sakit. Macam dapat berita pelukis One Piece meninggal dunia sebelum sempat habiskan pulau terakhir.

Skala Stres Holmes dan Rahe adalah suatu jadual yang mengerikan.

Ia menyenaraikan semua tragedi – tragedi dan perubahan – perubahan besar dalam hidup seseorang dalam setahun beserta nilai untuk setiap peristiwa.

Cartanya berfungsi seperti ini. Semakin tinggi pangkat peristiwa tersebut, semakin banyak nilai unit perubahan kehidupan (LCU – Life Change Unit) yang ia miliki. Kalau anda masuk penjara, anda dapat 63 LCU. Tapi itu kurang berbanding markah anda bercerai dengan pasangan, 75 LCU.

Mengandung, markahnya 40 LCU, dipecat, 47 LCU.

Ini untuk versi dewasa, untuk versi kanak – kanak pun ada.

Skala ini seolah menjadikan kehidupan seperti sebuah game yang mengumpul poin. Tetapi poin – poin kesengsaraan dan kesakitan. Apa akan jadi sekiranya anda kumpul poin sebanyaknya? Adakah anda temui cahaya kebenaran kehidupan? Dapat piala?

Tak. Anda menangi kematian. Semakin besar mata terkumpul, semakin tinggi risiko kematian. Menurut Holmes dan Rahe, berikut adalah kesan bagi setiap mata terkumpul:

Diharapkan pro – pro gamer di luar sana tak ambil carta ini sebagai cabaran untuk mengumpul sebanyak mungkin mata terkumpul ya.


‘Hantu’ Laut Dalam Ini Buat Bulu Roma Saintis Meremang.

Kalau saya cerita pada anda tentang satu kelibat yang seakan ditutupi kain putih terapung – apung dalam kegelapan, apa anda fikir?

Hantu kan?

Jika selama ini rakaman – rakaman hantu banyak yang palsu, kabur, atau kualiti kentang, jangan risau, kerana kita akhirnya menemui hantu yang sebenar dalam kualiti HD. Kalau anda lemah semangat, jangan tonton!

Ahhhhhh

Jangan risau, ‘hantu’ itu sebenarnya bukanlah hantu, sebaliknya hanyalah obor – obor Deepstaria.

Ia ditemui oleh sekumpulan saintis yang menaiki kapal pengembaraan Nautilus, dan penemuan obor – obor ini bukanlah disambut dengan jeritan ketakutan, sebaliknya kegembiraan kerana mereka berpeluang mendokumentasikan spesis yang jarang dikenali ini di habitat semula jadi.

Deepstaria yang misteri itu merupakan pengubah badan (shapeshifter) yang boleh menyerupai plastik sampah putih yang besar ataupun lampu jalan.

Dalam video tersebut, obor – obor itu adalah lebih kurang sebesar tong sampah. Ia tiada sesungut dan muncul dalam bentuk loceng membran nipis. Jika anda meneliti dengan lebih dekat, anda dapat melihat urat – urat geometri yang menyokong struktur jeli tersebut dan menyalurkan nutrien kepada badannya.

Oh. Dan anda mungkin nampak ada sesuatu yang berwarna merah pada kepala Deepstaria bukan? Adakah itu otaknya?

Tidak, sebenarnya itu adalah organisme lain yang menumpang obor – obor tersebut, bernama isopod. Ia tidak mati, dan bukan dimakan oleh obor – obor, sebaliknya ia menumpang rumah.

Daripada perhubungan dengan obor – obor tersebut, isopod memperoleh perlindungan dan sisa makanan. Tidak dipastikan obor – obor itu dapat apa.

Masih banyak yang kita tak ketahui tentang spesis Deepstaria ini, apatah lagi jutaan spesis – spesis lain yang masih belum ditemui di lautan dalam.

Sumber: popsci.com


Soalan Prasekolah Ini Mempermalukan Ramai Orang Dewasa

Gambar soalan sebuah buku latihan yang dipercayai merupakan buku latihan prasekolah tular di media sosial apabila membingungkan ramai orang dewasa.

Arahan soalan tersebut berbunyi: ‘Padankan perkataan dengan bentuk yang betul’.

Hal ini membingungkan ramai orang kerana perkataan – perkataan yang diminta padankan itu dilihat tiada kaitan dengan bentuk – bentuk di sebelah kanan.

Namun sebenarnya soalan itu mudah sahaja, sesuai dengan arasnya yang ditanyakan kepada murid prasekolah. Apa yang dikehendaki sebenarnya adalah memadankan bentuk perkataan itu dengan bentuk visualnya secara kasar. Contoh, perkataan ‘bag’ itu miliki satu garisan menegak atas pada bentuk ‘b’, satu bentuk garisan mendatar merentasi perkataan, dan satu garisan menegak ke bawah untuk bentuk ‘g’.

Ada yang mengatakan bahawa soalan ini tidak tepat, kerana sepatutnya yang disuruhpadankan adalah huruf bukan perkataan, malah menyalahkan penyunting buku.

Tapi kemudian dibalas panjang lebar oleh seorang lagi netizen yang mempertahankan soalan tersebut:

Ramai juga yang mengatakan bahawa soalan ini merupakan aplikasi KBAT. Walhal ia cumalah soalan yang biasa dikemukakan dalam buku – buku prasekolah sedari dulu. Mungkin soalan ini sukar diterima orang dewasa kerana mereka tidak lagi memandang perkataan dan ayat sebagai bentuk, tetapi otak mereka telah dilatih untuk memahami perkataan sebagai alat yang menyampaikan makna. Minda prasekolah pula kurang memahami makna, sebaliknya lebih cepat menangkap sesuatu sebagai bentuk tampak.

Bagaimanapun, terdapat satu teknik yang sentiasa boleh digunakan untuk menjawab mana – mana soalan padankan dalam dunia ini:


Cikgu Matematik Ini Buktikan 2 = 1. Ah Sudah.

Seorang guru matematik membuatkan pelajar – pelajar kalkulus garu kepala apabila membuktikan 1 sebenarnya bersamaan dengan 2.

‘Bukti’ cikgu tersebut adalah seperti berikut:

Apakah kehidupan??

Sebenarnya ini adalah falasi matematik yang klasik. Terdapat satu langkah di atas yang sebenarnya salah dan menjadi punca jawapan yang aneh itu. (klu, ia melibatkan satu nombor yang selalu menjadikan pengiraan matematik menjadi merepek).

Ya, silapnya adalah apabila melibatkan nombor sifar.

Pada langkah kelima, untuk ‘membuang’ kuantiti daripada kedua – dua belah dalam persamaan, kita perlu membahagi kedua – dua belah dengan kuantiti tersebut.

Bahagi kedua – dua belah dengan (a-b): a + b = b

Tapi, pembahagian hanya masuk akal apabila dibuat pada nombor yang bukan kosong. a – b = 0, kerana telah diandaikan dalam langkah pertama bahawa a = b!

Maka apabila dibahagi dengan sifar, ia tak masuk akal!

Kerana ‘bukti’ 1 = 2 ini adalah lebih kurang kita mengatakan ‘1 darab 0 sama dengan 2 darab 0. Maka 1 bersamaan 2″.

Falasinya adalah hanya kerana dua nombor apabila didarab dengan sifar bersamaan sifar, tidak bermakna nombor tersebut sama, kerana apa saja didarab sifar bersamaan sifar!

Untuk lebih info tentang masalah nombor sifar ini:


Dr Ini Tegur Video Tular Perbezaan Ron 95 dan Ron 97

Sebuah video baru – baru ini tular apabila penyampai menerangkan tentang Ron 95 vs Ron 97. Tontonan video tersebut melebihi 1 juta di Facebook sahaja.

Bagaimanapun, topik tersebut telah mencetuskan reaksi yang pelbagai daripada wargamaya kerana ramai yang mengkritik fakta – fakta yang disampaikan.

Pelbagai pihak telah tampil mengemukakan maklumat yang benar mengenai topik tersebut, termasuklah Dr Aid Fawzal, penemu Fawzal Number yang menghasilkan sendiri video untuk membetulkan dan menegur konsep RON pada minyak petrol.

Dalam video tersebut, Dr Aid Fawzal mengemukakan sisi akademik mengenai:

Antara beberapa isi penting yang beliau sampaikan adalah:

Menyebut tentang tujuan penghasilan video tersebut, beliau mengatakan bahawa ia hanyalah satu usaha untuk memperbetul fahaman masyarakat selain menjadi kritikan pembina kepada penyampai.

Anda (penyampai & producer) bagus dalam keyakinan/confidence tapi anda perlu berhati-hati dan semak fakta sebelum menyampaikan sesuatu; tabayyanu.